
[bookmark: _Toc237542804]Napomene o terminologiji i jeziku

Napomena o terminologiji
U ovom programu obuke termin „dijete” koristi se u skladu sa Konvencijom o pravima djeteta i savremenim međunarodnim standardima koji dijete prepoznaju kao nosioca prava. Kada se upućuje na konkretna zakonska rješenja ili pravne institute propisane Zakonom o postupanju prema maloljetnicima u krivičnom postupku, koristi se termi nologija važećeg zakonodavstva.

Napomena o upotrebi rodno osjetljivog jezika
Radi preglednosti i lakše čitljivosti teksta, u ovom programu obuke imenice i zamjenice koje se odnose na dijete, učesnike u postupku i druge aktere u pojedinim djelovima teksta koriste se u jednom gramatičkom rodu. Svi izrazi upotrijebljeni u muškom gramatičkom rodu podjednako se odnose na osobe ženskog i muškog pola i ne podrazumijevaju bilo kakvu razliku u njihovim pravima, obavezama ili položaju.






























[bookmark: _Toc237542805]1. Uvod
Program obuke za medijaciju između maloljetnika i oštećenog (u daljem tekstu: „Program“) predstavlja dio nacionalnog sistema specijalizovanog stručnog usavršavanja u oblasti pravosuđa po mjeri djeteta i restorativne pravde. Program je razvijen u skladu sa članom 105 Zakona o postupanju prema maloljetnicima u krivičnom postupku[footnoteRef:1] (u daljem tekstu: „Zakon“), čije su zadnje izmjene i dopune usvojene u maju 2026. godine, kojim je propisano da postupak medijacije u okviru primjene vaspitnog naloga – poravnanje sa oštećenim vodi medijator koji je završio posebnu obuku za medijaciju između maloljetnika i oštećenog, a koju sprovodi Centar za alternativno rješavanje sporova. Zakonom je, takođe, propisano da Program i način sprovođenja obuke, kao i obrazac uvjerenja o završenoj obuci propisuje Ministarstvo pravde. [1:  Zakon o postupanju prema maloljetnicima u krivičnom postupku, Službeni list CG, br. 64/11, 1/18 i 64/26.] 


Program je razvijen u skladu sa Zakonom, Zakonom o alternativnom rješavanju sporova,[footnoteRef:2] međunarodnim ugovorima koji obavezuju Crnu Goru, relevantnim instrumentima Ujedinjenih nacija (u daljem tekstu: „UN“), Savjeta Evrope i Evropske unije (u daljem tekstu: „EU“), kao i najboljim međunarodnim praksama u oblasti prava djeteta, restorativne pravde[footnoteRef:3] i pravosuđa po mjeri djeteta. Za razliku od osnovne obuke za medijatore,[footnoteRef:4] koja je usmjerena na sticanje opštih kompetencija za vođenje postupka medijacije, Program predstavlja specijalizovanu obuku usmjerenu na razvoj stručnih znanja, praktičnih vještina i profesionalnih stavova i vrijednosti neophodnih za vođenje medijacije između a i oštećenog. U njegovom središtu nalaze se dijete kao nosilac prava, zaštita najboljih interesa djeteta, ostvarivanje prava oštećenog i primjena principa restorativne pravde. [2:  Zakon o alternativnom rješavanju sporova, Službeni list Crne Gore, br. 77/2020,]  [3:  Preporuka CM/Rec(2018)8 Komiteta ministara Savjeta Evrope državama članicama o restorativnoj pravdi u krivičnim stvarima.]  [4:  Pravilnik o programu obuke za medijatore, Službeni list Crne Gore, br. 105/2020. ] 


Savremeni sistemi pravosuđa po mjeri djeteta sve više prepoznaju značaj restorativnih pristupa koji omogućavaju djeci učiniocima krivičnih djela da preuzmu odgovornost za posljedice svog ponašanja, aktivno učestvuju u otklanjanju štetnih posljedica krivičnog djela i razvijaju svijest o uticaju svojih postupaka na oštećenog i zajednicu. Istovremeno, restorativni postupci omogućavaju oštećenom da aktivno učestvuje u pronalaženju odgovarajućeg načina popravljanja štete, izrazi svoje potrebe i dobije odgovore na pitanja koja često ostaju otvorena u tradicionalnom krivičnom postupku. Medijacija, kao jedan od ključnih restorativnih postupaka, doprinosi ostvarivanju svrhe vaspitnih naloga, sprečavanju ponovnog vršenja krivičnih djela i uspješnijoj reintegraciji djeteta u društvo.[footnoteRef:5]  [5:  Komitet za prava djeteta, Opšti komentar br. 24 (2019) o pravima djeteta u sistemu pravosuđa za djecu, CRC/C/GC/24 i Kancelarija UN za drogu i kriminal (UNODC), Priručnik o programima restorativne pravde, drugo izdanje, Beč, 2020. ] 


Uspješna primjena medijacije u predmetima koji uključuju djecu zahtijeva posebne profesionalne kompetencije koje prevazilaze opšta znanja o postupku medijacije. Medijatori moraju razumjeti prava djeteta, razvojne karakteristike djece i adolescenata, principe pravosuđa po mjeri djeteta, specifičnosti komunikacije sa djecom i porodicom, procjenu podobnosti predmeta za medijaciju, kao i način vođenja restorativnog dijaloga koji obezbjeđuje dobrovoljno, bezbjedno i ravnopravno učešće svih učesnika u postupku. Poseban značaj ima osposobljavanje medijatora za praktično vođenje svih faza postupaka – pripremu i odvojeni razgovor sa maloljetnikom, odvojeni razgovor sa oštećenim, zajednički razgovor, postizanje sporazuma, praćenje njegovog izvršenja i dokumentovanje postupka, uz primjenu odgovarajućih metoda medijacije. Polazno načelo ovog programa jeste da se medijacija može sprovesti samo kada doprinosi zaštiti prava i dobrobiti učesnika i kada ne postoji rizik da postupak izazove dodatnu viktimizaciju ili druge štetne posljedice po dijete kao učinioca ili oštećenog.

Program je namijenjen medijatorima upisanim u Registar medijatora koji žele da steknu posebna znanja i kompetencije za vođenje medijacije između maloljetnika i oštećenog u skladu sa Zakonom. Program je organizovan kroz međusobno povezane module koji prate logičan tok razvoja profesionalnih kompetencija – od prava djeteta, principa pravosuđa po mjeri djeteta i restorativne pravde, preko pravnog okvira i profesionalne uloge medijatora, do komunikacije sa djecom, procjene podobnosti predmeta, vođenja postupka medijacije i praktične primjene stečenih znanja kroz simulacije i analizu slučajeva.
[bookmark: _Toc237542806]2. Cilj i posebni ciljevi Programa
Cilj Programa je razvoj i unapređenje profesionalnih kompetencija medijatora za vođenje medijacije između maloljetnika i oštećenog, uključujući pripremu, sprovođenje svih faza postupka medijacije, postizanje i praćenje izvršenja sporazuma, kako bi sprovodili zakonito, stručno, nepristrasno i efikasno, u skladu sa međunarodnim i evropskim standardima o pravima djeteta, restorativnoj pravdi i pravosuđa po mjeri djeteta, kao i nacionalnim zakonodavstvom.[footnoteRef:6] Program je usmjeren na razvoj stručnih znanja, praktičnih vještina, profesionalnih stavova i vrijednosti neophodnih za vođenje restorativnog postupka koji istovremeno štiti prava djeteta, uvažava potrebe oštećenog, sprječava dodatnu viktimizaciju i druge štetne posljedice po učesnike postupka, te doprinosi preuzimanju odgovornosti, popravljanju štete i uspješnoj reintegraciji maloljetnika.  [6:  International Juvenile Justice Observatory, Implementing Restorative Justice with Children, Practical Guide, 2018.  ] 


Posebni ciljevi Programa su da učesnici unaprijede sposobnost da:
· primjenjuju međunarodne i evropske standarde, nacionalno zakonodavstvo i principe restorativne pravde u postupcima medijacije između maloljetnika i oštećenog;
· primjenjuju principe prava djeteta i pravosuđa po mjeri djeteta u svim fazama postupka medijacije;
· procjenjuju podobnost predmeta za medijaciju, spremnost učesnika za dobrovoljno učešće u postupku i postojanje uslova za bezbjedno i djelotvorno sprovođenje medijacije;
· prepoznaju i procjenjuju rizike od dodatne viktimizacije, zastrašivanja, neravnoteže moći, pritiska ili drugih okolnosti koje mogu ugroziti dobrovoljnost, bezbjednost ili pravičnost postupka;
· komuniciraju sa djecom na način prilagođen njihovom uzrastu, razvojnim sposobnostima, individualnim potrebama i okolnostima konkretnog slučaja;
· planiraju i vode sve faze postupka medijacije na nepristrasan, strukturiran i profesionalan način, primjenjujući odgovarajuće metode medijacije i podstičući dijalog, međusobno razumijevanje, preuzimanje odgovornosti i pronalaženje održivih restorativnih rješenja;
· facilitiraju postizanje sporazuma koji je dobrovoljan, realan, zakonit, razumljiv učesnicima i usmjeren na popravljanje štete, te prate njegovo izvršenje u skladu sa svojom ulogom i zakonom; 
· prepoznaju situacije u kojima medijacija nije u najboljim interesima djeteta ili ne pruža dovoljne garancije za zaštitu prava i sigurnosti učesnika;
· sarađuju sa drugim stručnjacima i institucijama radi ostvarivanja svrhe vaspitnog naloga i zaštite prava svih učesnika;
· pravilno dokumentuju tok i ishod postupka medijacije, uz poštovanje načela povjerljivosti, zaštite podataka o ličnosti i profesionalne etike; 
· kontinuirano unapređuju sopstvene profesionalne kompetencije i doprinose razvoju kvalitetne i ujednačene prakse medijacije u predmetima koji uključuju djecu. 

Program istovremeno doprinosi razvoju zajedničkog profesionalnog razumijevanja restorativne pravde među medijatorima i drugim stručnjacima koji učestvuju u primjeni vaspitnih naloga, ujednačavanju metodologije i faza postupka medijacije, jačanju međuinstitucionalne saradnje i unapređenju kvaliteta postupaka medijacije. Na taj način Program doprinosi ostvarivanju svrhe vaspitnih naloga, zaštiti prava i interesa djece kao učinilaca i oštećenih, razvoju restorativnog pristupa u pravosuđu po mjeri djeteta i izgradnji efikasnog, dostupnog i na djete usmerenog sistema koji podstiče odgovornost, popravljanje štete, sprječava dodatnu viktimizaciju i doprinosi uspješnoj reintegraciji djeteta u društvo.[footnoteRef:7]    [7:  Smjernice Komiteta ministara Savjeta Evrope o pravosuđu po mjeri djeteta, 2010, IV.B.24-26.] 

[bookmark: _Toc237542807]3. Profesionalne kompetencije koje se razvijaju kroz Program
[bookmark: _Toc236158415][bookmark: _Toc237542808]3.1. Komponente profesionalnih kompetencija 
Program je zasnovan na kompetencijskom pristupu koji podrazumijeva razvoj i unapređenje stručnih znanja, praktičnih vještina, profesionalnih stavova i vrijednosti neophodnih za kvalitetno vođenje medijacije između djeteta kao učinioca krivičnog djela i oštećenog. Kompetencije predstavljaju skup međusobno povezanih znanja, vještina i profesionalnih stavova koji medijatorima omogućavaju da postupak medijacije sprovode zakonito, stručno, nepristrasno i u skladu sa principima restorativne pravde i pravima djeteta.

Okvir profesionalnih kompetencija predstavlja osnov za planiranje i realizaciju Programa, izbor metoda obuke i procjenu ishoda učenja. Kompetencije su definisane u skladu sa nacionalnim zakonodavstvom, međunarodnim i evropskim standardima u oblasti prava djeteta, restorativne pravde i pravosuđa po mjeri djeteta, kao i savremenim pristupima profesionalnom razvoju medijatora.[footnoteRef:8] [8:  Prilikom razvoja Programa korišćena su i savremena evropska stručna uputstva za primjenu restorativne pravde prema djeci, uključujući Praktičan vodič za primjenu restorativne pravde sa djecom, OIJJ, 2018.] 


Stručna znanja predstavljaju teorijska i stručna znanja koja čine osnov profesionalnog vođenja medijacije između maloljetnika i oštećenog. Ona obuhvataju poznavanje međunarodnih i evropskih standarda, nacionalnog zakonodavstva, principa restorativne pravde, prava djeteta, razvoja djeteta i adolescenata, kao i drugih stručnih oblasti neophodnih za pravilno razumijevanje i vođenje postupka medijacije koja uključuje djecu.

Praktične vještine predstavljaju sposobnost primjene stečenih znanja u konkretnim profesionalnim situacijama. One obuhvataju procjenu podobnosti predmeta za medijaciju, pripremu učesnika za postupak, vođenje odvojenog razgovora sa maloljetnikom, oštećenim i zajedničkog razgovora, primjenu odgovarajućih metoda i komunikacijskih tehnika medijacije, upravljanje konfliktom i emocijama, podršku učesnicima u postizanju i formulisanju sporazuma, praćenje njegovog izvršenja i dokumentovanje postupka, kao i saradnju sa nadležnim institucijama u skladu sa zakonom.

Profesionalni stavovi i vrijednosti predstavljaju profesionalna uvjerenja, etička načela i vrijednosti koje usmjeravaju način na koji medijator primjenjuje svoja znanja i vještine. Oni podrazumijevaju poštovanje dostojanstva i prava svakog učesnika, razumijevanje djeteta kao nosioca prava, posvećenost ostvarivanju najboljih interesa djeteta, nepristrasnost, profesionalni integritet, odgovornost, poštovanje dobrovoljnosti i povjerljivosti postupka, kao i spremnost na multidisciplinarnu saradnju i kontinuirano stručno usavršavanje.

U oblasti medijacije između maloljetnika i oštećenog profesionalne kompetencije podrazumijevaju sposobnost medijatora da primjenjuje međunarodne, evropske i nacionalne standarde u oblasti restorativne pravde i prava djeteta, procjenjuje podobnost predmeta za medijaciju, vodi bezbjedan, dobrovoljan, nepristrasan i na dijete usmjeren postupak, podstiče konstruktivan dijalog, preuzimanje odgovornosti i aktivno učešće svih učesnika, uvažava potrebe i interese oštećenog i doprinosi pronalaženju održivih restorativnih rješenja. 

Iz tog razloga Program je koncipiran kao kompetencijski zasnovana obuka u kojoj se stručna znanja, praktične vještine i profesionalni stavovi i vrijednosti istovremeno razvijaju kroz kombinaciju teorijskih sadržaja, analize slučajeva, praktičnih vježbi, simulacija i refleksije o profesionalnoj praksi.

Polazeći od ovih principa, Program je usmjeren na razvoj sljedećih ključnih profesionalnih kompetencija.
[bookmark: _Toc237542809]3.2. Okvir ključnih profesionalnih kompetencija
I – Kompetencije za vođenje medijacije između maloljetnika i oštećenog
[bookmark: _Toc237542810]Primjena pravnog okvira, prava djeteta i principa restorativne pravde
Medijator je sposoban da:
· primjenjuje međunarodne i evropske standarde, nacionalno zakonodavstvo i profesionalne standarde koji uređuju medijaciju između maloljetnika i oštećenog;
· primjenjuje principe prava djeteta, uključujući najbolje interese djeteta, pravo na učešće, zabranu diskriminacije i pravo na život, opstanak i razvoj;
· primjenjuje principe restorativne pravde, uključujući dobrovoljnost, informisani pristanak, nepristrasnost, povjerljivost, sigurnost učesnika i odgovornost za popravljanje štete;
· razumije svrhu vaspitnog naloga – poravnanje sa oštećenim i mjesto medijacije u sistemu pravosuđa po mjeri djeteta;
· postupa u skladu sa svojom profesionalnom ulogom i granicama ovlašćenja medijatora.
[bookmark: _Toc237542811]Procjena podobnosti predmeta i priprema medijacije 
Medijator je sposoban da:
· procjenjuje podobnost predmeta za medijaciju u skladu sa zakonskim uslovima i principima restorativne pravde;
· procjenjuje spremnost maloljetnika i oštećenog za dobrovoljno učešće u postupku;
· prepoznaje okolnosti koje mogu predstavljati prepreku za sprovođenje medijacije ili zahtijevati dodatne mjere zaštite;
· procjenjuje moguće neravnoteže moći između učesnika i planira odgovarajuće mjere za njihovo ublažavanje;
· priprema učesnike za postupak medijacije objašnjavajući njegovu svrhu, pravila, tok i moguće ishode na način koji mogu razumjeti;
· prepoznaje situacije u kojima medijacija nije u najboljim interesima djeteta ili ne pruža dovoljne garancije za bezbjedno učešće svih učesnika.
[bookmark: _Toc237542812]Vođenje postupka medijacije 
Medijator je sposoban da: 
· planira i vodi postupak medijacije na strukturiran, nepristrasan i profesionalan način;
· vodi prvu fazu postupka – odvojeni razgovore sa maloljetnikom, radi informisanja, provjere dobrovoljnosti, razumjevanja događaja, odgovornosti, potreba i spremnosti za dalji tok medijacije;
· vodi drugu fazu postupka – odvojeni razgovor sa oštećenim, radi informisanja, procjene dobrovoljnosti, potreba, očekivanja, osjećaja sigurnosti i spremnosti za zajednički razgovor; 
· procjenjuje, na osnovu odvojenih razgovora, da li postoje uslovi za održavanje zajedničkog razgovora i koja su prilagođavanja ili mjere zaštite potrebni;
· vodi treću fazu – zajednički razgovor, na način koji omogućava bezbjedan i ravnopravan dijalog, izražavanje potreba i posljedica krivičnog djela i preuzimanje odgovornosti;
· primjenjuje odgovarajuće metode i tehnike medijacije u zavisnosti od karakteristika konflikta, odnosa među učesnicima i potreba konkretnog slučaja;
· upravlja konfliktom, snažnim emocijama, prekidima komunikacije i neravnotežom moći na način koji štiti dostojanstvo svih učesnika;
· podržava učesnike u pronalaženju dobrovoljnog, realnog i održivog restorativnog rješenja;
· facilitira formulisanje sporazuma koji je jasan, razumljiv učesnicima, ostvariv i usmjeren na popravljanje štete;
· prati izvršenje sporazuma i postupa u slučaju poteškoća u njegovoj realizaciji, u skladu sa zakonom i svojom profesionalnom ulogom;
· okonča postupak medijacije na profesionalan način bez obzira da li je sporazum postignut.
[bookmark: _Toc237542813]Sporazum, praćenje izvršenja i dokumentovanje postupka
Medijator je sposoban da: 
· podrži učesnike da definišu sadržaj sporazuma koji odražava njihove dogovorene obaveze i restorativne ciljeve postupka;
· provjeri da li su obaveze iz sporazuma jasne, razumljive, dobrovoljno prihvaćene, realne i izvršive;
· prati izvršenje dogovorenih obaveza u skladu sa zakonom i pravilima postupka;
· uredno, tačno i povjerljivo dokumentuje ključne faze, tok i ishod medijacije.

II – Kompetencije za rad sa maloljetnicima, oštećenima i drugim učesnicima 
[bookmark: _Toc237542814]Komunikacijske kompetencije
Medijator je sposoban da:
· ostvaruje profesionalnu komunikaciju sa maloljetnicima, oštećenima i drugim učesnicima na način koji podstiče osjećaj sigurnosti, povjerenja i međusobnog poštovanja;
· vodi razgovore primjenjujući komunikaciju prilagođenu uzrastu, razvojnim sposobnostima i individualnim potrebama djeteta;
· jasno i razumljivo objašnjava svrhu, pravila i tok postupka medijacije koristeći jezik koji učesnici mogu razumjeti;
· primjenjuje aktivno slušanje, otvorena pitanja, reflektovanje i druge tehnike restorativne komunikacije;
· komunicira sa djecom sa smetnjama u razvoju i drugom djecom kojoj je potrebna dodatna podrška, uz primjenu odgovarajućih metoda i razumnih prilagođavanja;[footnoteRef:9] [9:  Konvencija UN o pravima osoba sa invaliditetom, član 13 (Pristup pravdi) i UNICEF Regional Office for Europe and Central Asia, Breaking Down Barriers, Equitable access to justice for children with disabilities, 2020. ] 

· prilagođava komunikacijske tehnike cilju i fazi postupka;
· prepoznaje kada je potrebno zaustaviti, odložiti ili promijeniti način vođenja razgovora zbog emocionalnog stanja, neravnoteže moći, zastrašivanja ili rizika od dodatne viktimizacije. 
[bookmark: _Toc237542815]Međuinstitucionalna saradnja
Medijator je sposoban da:
· razumije uloge i nadležnosti državnog tužilaštva, centra za socijalni rad, policije i drugih institucija uključenih u primjenu vaspitnog naloga;
· sarađuje sa nadležnim institucijama u okviru svojih zakonskih ovlašćenja radi efikasnog sprovođenja medijacije;
· razmjenjuje informacije u skladu sa zakonom, pravilima zaštite privatnosti i načelom povjerljivosti;
· prepoznaje situacije u kojima je potrebno uključivanje drugih stručnjaka ili službi radi zaštite prava i interesa učesnika;
· aktivno učestvuje u planiranju i sprovođenju koordinisanih mjera zaštite i podrške djetetu.[footnoteRef:10] [10:  Evropska komisija, Preporuka o razvoju i jačanju integrisanih sistema zaštite djece u najboljim interesima djeteta (2024). ] 

[bookmark: _Toc237542816]Saradnja sa roditeljima, zakonskim zastupnicima i drugim licima od značaja za djete 
Medijator je sposoban da: 
· razumije ulogu roditelja, zakonskih zastupnika i drugih lica od značaja za dijete u postupku medijacije;
· ostvaruje profesionalnu komunikaciju sa roditeljima i zakonskim zastupnicima u skladu sa zakonom i principima medijacije;
· prepoznaje kada prisustvo ili učešće roditelja doprinosi ostvarivanju najboljih interesa djeteta i uspješnom sprovođenju medijacije;
· podstiče saradnju roditelja i drugih lica od značaja za dijete kada je to u skladu sa najboljim interesima djeteta i ciljevima restorativnog postupka;
· prepoznaje situacije u kojima je porodici potrebna dodatna podrška drugih službi i institucija.
III – Lične i profesionalne kompetencije
[bookmark: _Toc237542817]Profesionalne i etičke kompetencije
Medijator je sposoban da:
· postupa u skladu sa najvišim profesionalnim i etičkim standardima u radu sa maloljetnicima i oštećenima;
· postupa nepristrasno, nezavisno i uz puno poštovanje dostojanstva i prava svih učesnika;
· štiti povjerljivost postupka i postupa u skladu sa pravilima zaštite podataka o ličnosti;
· prepoznaje uticaj profesionalnog stresa i emocionalno zahtjevnih predmeta na kvalitet rada i primjenjuje odgovarajuće strategije profesionalne otpornosti;
· prepoznaje sopstvene profesionalne granice i traži stručnu podršku kada je to potrebno;
· kritički analizira sopstvenu profesionalnu praksu, prepoznaje mogućnosti za unapređenje i kontinuirano razvija svoje profesionalne kompetencije.
[bookmark: _Toc237542818]Primjena okvira kompetencija
Predloženi okvir kompetencija predstavlja osnov za razvoj Programa obuke za medijatore za vođenje medijacije između maloljetnika i oštećenog. Kompetencije se razvijaju postepeno kroz međusobno povezane module, pri čemu se pojedine kompetencije uvode, nadograđuju i primjenjuju u različitim oblastima obuke. Takav pristup omogućava učesnicima da povežu stručna znanja, praktične vještine i profesionalne stavove i vrijednosti i primijene ih u vođenju postupka medijacije u skladu sa pravima djeteta i principima restorativne pravde. Poseban naglasak u razvoju kompetencija stavlja se na praktično ovladavanje cjelokupnim tokom postupka medijacije – od procjene podobnosti predmeta i odvojenih pripremnih razgovora, preko zajedničkog razgovora i primjene odgovarajućih metoda medijacije, do postizanja sporazuma, praćenja njegovog izvršenja i dokumentovanja postupka. 

Time Program doprinosi dosljednoj primjeni međunarodnih i evropskih standarda, unapređenju kvaliteta medijacije u predmetima koji uključuju djecu, kao i daljem razvoju restorativne pravde i pravosuđa po mjeri djeteta u Crnoj Gori.
[bookmark: _Toc237542819]4. Ciljna grupa
Program je namijenjen medijatorima koji, u skladu sa Zakonom i Zakonom o alternativnom rješavanju sporova, sprovode medijaciju između maloljetnika i oštećenog u okviru primjene vaspitnog naloga – poravnanje sa oštećenim. 

Program je namijenjen kako medijatorima koji prvi put stiču uslove za sprovođenje medijacije u predmetima između maloljetnika i oštećenog, tako i medijatorima koji već obavljaju ove poslove i kroz kontinuirano stručno usavršavanje unapređuju svoje profesionalne kompetencije u oblasti restorativne pravde, prava djeteta i pravosuđa po mjeri djeteta.

Imajući u vidu da sprovođenje medijacije između maloljetnika i oštećenog zahtijeva koordinisano i multidisciplinarno postupanje, pojedini moduli Programa mogu se realizovati kao zajedničke ili multidisciplinarne obuke sa predstavnicima drugih institucija i stručnjacima koji učestvuju u primjeni vaspitnih naloga i zaštiti prava djeteta.

To se naročito odnosi na:
· državne tužioce;
· sudije;
· stručne radnike centara za socijalni rad;
· policijske službenike;
· advokate;
· psihologe;
· predstavnike Centra za alternativno rješavanje sporova;
· predstavnike organa i ustanova iz sistema socijalne i dječje zaštite, obrazovanja i zdravstvene zaštite;
· predstavnike organizacija civilnog društva koje pružaju podršku djeci i porodicama.

Takav pristup doprinosi boljem razumijevanju uloga i nadležnosti različitih učesnika, jačanju međuinstitucionalne saradnje, dosljednijoj primjeni principa restorativne pravde i razvoju koordinisanog postupanja zasnovanog na pravima djeteta i najboljim interesima djeteta.
[bookmark: _Toc237542820]5. Organizacija i metodologija Programa
[bookmark: _Toc237542821]5.1. Organizacija Programa
Program se realizuje kroz sistem međusobno povezanih tematskih modula koji obuhvataju međunarodne i evropske standarde, nacionalni pravni okvir, principe restorativne pravde, prava djeteta, komunikaciju sa djecom i drugim učesnicima, procjenu podobnosti predmeta za medijaciju, pripremu i vođenje pojedinačnih faza postupka medijacije, primjenu odgovarajućih metoda medijacije, postizanje i praćenje izvršenja sporazuma, međuinstitucionalnu saradnju i profesionalnu etiku.[footnoteRef:11] [11:  Prilikom izrade Programa korišćena su iskustva ranijih stručnih materijala razvijenih u Crnoj Gori, naročito publikacije: Centar za posredovanje Crne Gore, Stevanović, I., Popović Gavranović, D. i Gmaz Luški, V., Priručnik za obuku posrednika – Posredovanje između maloljetnog učinioca krivičnog djela i oštećenog lica/žrtve  (primjena vaspitnog naloga – poravnanje sa oštećenim), 2018.] 


Ukupno trajanje Programa iznosi 40 sati, raspoređenih kroz teorijski i praktični dio obuke. Program realizuje Centar za alternativno rješavanje sporova u trajanju od pet radnih dana. Najmanje polovina ukupnog trajanja Programa posvećena je praktičnom radu, ukljućujući vježbanje pojedinačnih faza medijacije, simulacije cjelokupnog postupka, primjenu različitih metoda, rad na sporazumu i analizu profesionalnog postupanja učesnika.

Program je organizovan tako da omogućava postepeni razvoj stručnih znanja, praktičnih vještina i profesionalnih stavova i vrijednosti kroz međusobno povezane module koji čine jedinstvenu cjelinu. Praktične kompetencije se razvijaju postupno i nadograđuju tokom cijelog Programa.
[bookmark: _Toc237542822]5.2. Metodološki pristup
Program se zasniva na savremenim principima obrazovanja odraslih i kompetencijski zasnovanom učenju. Metodologija njegove realizacije počiva na sledećim principima učenja odraslih:[footnoteRef:12]  [12:  Tennant, M., Psychology and Adult Learning, 3rd Edition, Routledge (2006).
] 

Kompetencijski zasnovano učenje
Program je usmjeren na razvoj stručnih znanja, praktičnih vještina i profesionalnih stavova i vrijednosti neophodnih za sprovođenje medijacije u predmetima koji uključuju maloljetnike i oštećene. Sadržaji, metode rada i praktične aktivnosti usklađeni su sa Okvirom profesionalnih kompetencija utvrđenim ovim Programom.

Aktivno i iskustveno učenje 
Program podstiče aktivno učešće polaznika kroz diskusije, razmijenu iskustava, grupni rad i zajedničko rješavanje profesionalnih dilema.  Učenje se zasniva na iskustvu učesnika i njihovom aktivnom uključivanju u proces obuke, pri čemu se nova znanja razvijaju kroz saradnju, razmenu različitih profesionalnih perspektiva i praktičan rad. 

Učenje kroz praksu
Praktičan rad predstavlja sastavni dio Programa. Kroz studije slučaja, simulacije postupka medijacije, igranje uloga, analizu praktičnih primjera, vježbe komunikacije, procjenu podobnosti predmeta i druge interaktivne metode, učesnici razvijaju sposobnost vođenja svih faza medijacije. Posebno se uvježbavaju odvojeni razgovori sa maloljetnikom i oštećenim, zajednički razgovor, kao i izbor i primjena odgovarajućih metoda medijacije, po principu postepenog povećavanja složenosti – od kraćih vježbi pojedinačnih vještina do cjelovitih simulacija postupka.

Refleksivno učenje
Program podstiče učesnike da kritički preispituju sopstveno profesionalno postupanje, analiziraju odluke donijete tokom praktičnih vježbi i simulacija, prepoznaju sopstvene snage i područja za unapređenje i razvijaju sposobnost kontinuiranog profesionalnog učenja. Poseban značaj pridaje se razmatranju profesionalnih i etičkih dilema i učenju iz sopstvenog i tuđeg iskustva u cilju unapređenja kvaliteta medijacije.  

Multidisciplinarni pristup
Program promoviše saradnju između različitih profesija koje učestvuju u primjeni vaspitnih naloga i zaštiti prava djeteta. Kada je to sadržajno opravdano, pojedini moduli mogu se realizovati kao zajedničke obuke sa državnim tužiocima, sudijama, stručnim radnicima centara za socijalni rad i drugim stručnjacima radi unapređenja međusobnog razumijevanja profesionalnih uloga, razvoja koordinisanog postupanja i jačanja međuinstitucionalne saradnje.
[bookmark: _Toc237542823]5.3. Metode rada
Program se realizuje kombinacijom različitih metoda rada, uključujući:
· interaktivna predavanja;
· vođene diskusije;
· studije slučaja;
· praktične radionice;
· simulacije pojedinačnih faza postupka medijacije;
· cjelovite simulacije medijacije kroz igranje uloga;
· vježbe komunikacije i aktivnog slušanja;
· vježbe primjene različitih metoda medijacije;
· vježbe izrade sporazuma;
· analiza dokumentacije i izvještavanje o toku i ishodu postupka;
· analizu profesionalnih i etičkih dilema;
· strukturisanu refleksiju o profesionalnoj praksi.

Izbor metoda rada prilagođava se sadržaju modula, očekivanim ishodima učenja i profesionalnom iskustvu učesnika, pri čemu se prednost daje metodama koje podstiču aktivno učenje, kritičko razmišljanje, razvoj komunikacionih vještina i praktičnu primjenu principa restorativne pravde.  
[bookmark: _Toc237542824]5.4. Praćenje ostvarenosti ishoda učenja i evaluacija Programa 
Ostvarenost ishoda učenja prati se tokom cijelog Programa primjenom odgovarajućih metoda formativne procjene praktičnih zadataka, vježbi i simulacija. Završna procjena zasniva se prvenstveno na sposobnosti učesnika da u simuliranom slučaju samostalno ili u ulozi medijatora primjene ključne kompetencije za vođenje postupka medijacije. Ona obuhvata, u skladu sa scenarijem, procijenu podobnosti predmeta za medijaciju, pripremni razgovor sa učesnikom, vođenje odvojenog i zajedničkog razgovora, primjenu komunikacijskih i medijacijskih tehnika, reagovanje na profesionalne i etičke dileme, podršku u formulisanju sporazuma i odgovarajuće dokumentovanje postupanjea.

Program se periodično evaluira na osnovu povratnih informacija učesnika, predavača i drugih relevantnih aktera, kao i u skladu sa izmjenama zakonodavstva, razvojem međunarodnih i evropskih standarda i potrebama profesionalne prakse. Rezultati evaluacije koriste se za kontinuirano unapređenje sadržaja i metodologije Programa.
[bookmark: _Toc237542825]5.5. Uloga predavača
Predavači imaju ulogu facilitatora učenja i razvoja profesionalnih kompetencija. Njihova odgovornost je da podstiču aktivno učešće učesnika, povezuju teorijske sadržaje sa praktičnim iskustvima medijatora, usmjeravaju diskusije, pružaju praktične vježbe i simulacije, posmatraju učesnike tokom praktičnog rada, daju strukturisanu i konstruktivnu povratnu informaciju o konkretnim komunikacijskim i medijacijskim vještinama i stvaraju podsticajno okruženje za zajedničko učenje i razmjenu iskustava. 

Posebna odgovornost predavača je da obezbijede da učesnici tokom obuke više puta praktično uvježbavaju ključne faze postupka, podstiču razvoj komunikacijskih vještina, refleksivnog pristupa profesionalnoj praksi i dosljednu primjenu principa restorativne pravde, prava djeteta i pravosuđa po mjeri djeteta.
[bookmark: _Toc237542826]6. Moduli
[bookmark: _Toc237542827]6.1. Modul 1. Međunarodni i evropski standardi, prava djeteta i restorativna pravda
[bookmark: _Toc237542828]Svrha modula 
Upoznati učesnike sa međunarodnim i evropskim standardima koji uređuju primjenu restorativne pravde i medijacije u predmetima koji uključuju maloljetnike i oštećene, te razviti zajedničko razumijevanje uloge medijacije kao komponente pravosuđa po mjeri djeteta.  Modul predstavlja zajedničku osnovu za sve naredne module i omogućava učesnicima da međunarodne i evropske standarde razumiju i primjenjuju kao praktične smjernice za svakodnevno profesionalno odlučivanje i postupanje, a ne samo kao pravne izvore.
[bookmark: _Toc237542829]Ishodi učenja
Po završetku modula učesnici će biti osposobljeni da:
· objasne odnos između prava djeteta, pravosuđa po mjeri djeteta i restorativne pravde; 
· objasne razvoj i značaj restorativne pravde u međunarodnom i evropskom kontekstu;
· razlikuju restorativni pristup od tradicionalnog krivičnopravnog odgovora;
· prepoznaju prava, potrebe i interese svih učesnika u postupku medijacije; 
· razumiju profesionalnu ulogu i odgovornost medijatora u sistemu pravosuđa po mjeri djeteta.
[bookmark: _Toc237542830]Profesionalne kompetencije koje se razvijaju
Znanja
· međunarodni i evropski standardi u oblasti prava djeteta i restorativne pravde;
· koncept i principi pravosuđa po mjeri djeteta;
· odnos međunarodnog i nacionalnog pravnog okvira u oblasti medijacije koji uključuju djecu.

Vještine
· primjena međunarodnih i evropskih standarda prilikom vođenja medijacije;
· prepoznavanje situacija u kojima je medijacija odgovarajući odgovor na potrebe učesnika;
· analiza profesionalnog postupanja kroz prizmu prava i principa restorativne pravde;
· obrazlaganje profesionalnih odluka pozivanjem na međunarodne standarde. 

Profesionalni stavovi i vrijednosti
· razumijevanje djeteta kao nosioca prava i aktivnog učesnika u postupku;
· posvećenost zaštiti dostojanstva, ravnopravnosti, dobrovoljnosti i najboljih interesa svakog djeteta;
· uvjerenje da medijacija predstavlja priliku za popravljanje štete, preuzimanje odgovornosti i reintegraciju; 
· spremnost na multidisciplinarnu saradnju;
· odgovornost za dosljednu primjenu međunarodnih standarda u svakodnevnoj praksi;
· otvorenost za kontinuirano stručno usavršavanje i unapređenje profesionalne prakse.
[bookmark: _Toc237542831]Ključne teme
1. Međunarodni i evropski pravni okvir i standardi
Učesnici stiču pregled najvažnijih međunarodnih i evropskih instrumenata koji predstavljaju osnov za primjenu restorativne pravde i medijacije koja uključuje djecu. Fokus nije na detaljnom proučavanju svakog dokumenta, već na razumijevanju njihove praktične vrijednosti i načina na koji usmjeravaju svakodnevni rad medijatora. Posebna pažnja se posvećuje međusobnoj povezanosti instrumenata i njihovom značaju za razvoj nacionalnog sistema medijacije u predmetima koji uključuju djecu. 

Ključni dokumenti koji se razmatraju su:

Ujedinjene nacije
· Konvencija UN o pravima djeteta (1989);
· Konvencija o pravima osoba sa invaliditetom (2006);
· Opšti komentar Komiteta za prava djeteta br. 12 o pravu djeteta da bude saslušano (2009);
· Opšti komentar Komiteta za prava djeteta br. 14 o pravu djeteta da njegovi najbolji interesi budu od prvenstvenog značaja (2013);
· Opšti komentar Komiteta za prava djeteta br. 24 o pravima djeteta u sistemu pravosuđa za djecu (2019); 
· Smjernice o pravosuđu u pitanjima koja uključuju djecu žrtve i svedoke krivičnih dela – ECOSOC Smjernice (2005).

Savjet Evrope
· Smjernice Komiteta ministara Savjeta Evrope o pravosuđu po mjeri djeteta (2010);
· Preporuka CM/Rec (2018)8 Komiteta ministara državama članicama o restorativnoj pravdi u krivičnim stvarima (2018).

Evropska unija
· Povelja o osnovnim pravima EU (2007);
· Direktiva 2012/29/EU Evropskog parlamenta i Savjeta o uspostavljanju minimalnih standarda za prava, podršku i zaštitu žrtava krivičnih djela (2012);
· Direktiva (EU) 2016/800 Evropskog parlamenta i Savjeta o procesnim garancijama za djecu koja su osumnjičena ili optužena u krivičnim postupcima (2016);
· Strategija EU o pravima žrtava (2020);
· Strategija EU o pravima djeteta (2021);
· Preporuka Evropske komisije o razvoju i jačanju integrisanih sistema zaštite djece u najboljim interesima djeteta (2024). 

2. Šta je pravosuđe po mjeri djeteta?
Tema predstavlja osnovne karakteristike pravosuđa po mjeri djeteta i objašnjava kako se one ostvaruju u praksi. Posebno se razmatra značenje razumljivosti, poštovanja dostojanstva, blagovremenosti, pristupačnosti i prilagođavanja postupka uzrastu i individualnim potrebama svakog djeteta. Naglašava se da se koncept primjenjuje na svu djecu koja dolaze u kontakt sa pravosuđem, bez obzira da li su djeca žrtve, oštećeni, svjedoci, učinioci krivičnih djela ili učesnici u građanskim ili upravnim postupcima. Takođe se naglašava da pravosuđe po mjeri djeteta nije poseban postupak niti poseban sistem, već način ostvarivanja prava djeteta u svim vrstama sudskih i drugih postupaka. 

Tema takođe prikazuje kako se tokom posljednjih decenija mijenjao odnos pravosudnih sistema prema djetetu – od tradicionalnog pristupa u kojem je dijete prvenstveno bilo predmet zaštite ka savremenom pristupu koji ga prepoznaje kao nosioca prava.

3. Osnovni principi pravosuđa po mjeri djeteta i njihova primjena u praksi
Učesnici detaljno analiziraju ključne principe koji predstavljaju osnov za svako profesionalno postupanje prema djetetu: najbolji interesi djeteta, pravo na učešće, dostojanstvo, zabranu diskriminacije, zaštitu od sekundarne viktimizacije i vladavinu prava. Poseban akcenat stavlja se na međusobnu povezanost ovih principa i njihovu primjenu u svim fazama postupka. Naglašava se značaj pojedinačne procjene okolnosti, potreba i karakteristika svakog djeteta kao osnove za izbor odgovarajućih procesnih prilagođavanja i mjera zaštite, u skladu sa relevantnim evropskim direktivama.[footnoteRef:13] [13:  Direktiva 2012/29/EU Evropskog parlamenta i Savjeta od 25. oktobra 2012. godine o uspostavljanju minimalnih standarda za prava, podršku i zaštitu žrtava krivičnih djela, član 22 i Direktiva (EU) 2016/800 Evropskog parlamenta i Savjeta od 11. maja 2016. godine o procesnim garancijama za djecu koja su osumnjičena ili optužena u krivičnim postupcima, član 7.] 


4. Osnovni principi restorativne pravde 
Učesnici analiziraju ključne principe koji predstavljaju osnov za sprovođenje medijacije.[footnoteRef:14] Posebna pažnja posvećuje se međusobnoj povezanosti principa i njihovoj primjeni tokom svih faza postupka medijacije. Principi su:  [14:  Christie, N., Conflicts as Property, British Journal of Criminology, 1977, 17(1), 1-15.] 


· dobrovoljnost;
· informisani pristanak;
· nepristrasnost medijatora;
· povjerljivost;
· sigurnost učesnika;
· aktivno i smisleno učešće;
· popravljanje štete;
· preuzimanje odgovornosti;
· poštovanje dostojanstva svih učesnika.

5. Medijacija kao vaspitni nalog 
Tema objašnjava mjesto medijacije u sistemu pravosuđa za djecu i kao vrste vaspitnog naloga.
Posebno se razmatra: uloga državnog tužioca, uloga medijatora, prava maloljetnika, prava oštećenog, granice uloge medijatora i značaj međuinstitucionalne saradnje. Naglašava se da uspješna medijacija nije određena isključivo postizanjem sporazuma, već kvalitetom restorativnog procesa, zaštitom prava učesnika i njihovim dobrovoljnim i smislenim učešćem.
[bookmark: _Toc237542832]Predložene praktične vježbe
Vježba 1 – Zašto medijacija?
Grupe dobijaju isti slučaj (npr. petnaestogodišnjak je oštetio bicikl vršnjaka tokom sukoba). 
Zadatak:
· Šta bi bio cilj klasičnog krivičnog postupka?
· Šta medijacija može postići?
· Ko ima korist od medijacije?
· Šta bi mogao biti najbolji ishod za maloljetnika? A za oštećenog?

Vježba 2 – Koji princip je ugrožen? 
Grupe dobijaju kratke situacije. Na primjer:
· Tužilac kaže maloljetniku da mora prihvatiti medijaciju.
· Roditelji odgovaraju umjesto djeteta.
· Medijator predlaže kako sporazum treba da izgleda.
· Oštećeni nije dobio dovoljno informacija prije sastanka.
Za svaku situaciju učesnici određuju:
· koji princip restorativne pravde je ugrožen;
· koja prava učesnika mogu biti povrijeđena;
· kako bi medijator trebalo da postupi.

Vježba 3 – Da li je ovo restorativna pravda?
Učesnici dobijaju niz kratkih primjera profesionalnog postupanja i razvrstavaju ih u tri kategorije:
· predstavlja restorativnu pravdu;
· djelimično odgovara restorativnom pristupu;
· nije restorativna pravda.
Nakon diskusije obrazlažu svoje odgovore pozivajući se na međunarodne standarde.
[bookmark: _Toc237542833]Metode rada
· interaktivno predavanje;
· rad u grupama;
· analiza slučajeva;
· plenarna diskusija;
· praktične vježbe
· kratke prezentacije;
· strukturisana refleksija o profesionalnoj praksi.
[bookmark: _Toc237542834]Preporučeno trajanje
3 sata
[bookmark: _Toc237542835]6.2. Modul 2. Osnovni principi Konvencije o pravima djeteta i njihova primjena u medijaciji
[bookmark: _Toc237542836]Svrha modula
Osposobiti učesnike da razumiju i primjenjuju četiri opšta principa Konvencije o pravima djeteta kao osnov za planiranje, vođenje i okončanje medijacije između maloljetnika i oštećenog.  Modul omogućava učesnicima da principe najboljih interesa djeteta, prava na učešće, zabrane diskriminacije i prava na život, opstanak i razvoj primjenjuju tokom cjelokupnog postupka medijacije, uz puno uvažavanje prava, potreba i individualnih okolnosti maloljetnika i oštećenog. 

Posebna pažnja posvećuje se činjenici da ostvarivanje prava djeteta u medijaciji ne zavisi samo od ishoda postupka, već prvenstveno od načina na koji se postupak vodi i u kojoj mjeri omogućava dobrovoljno, bezbjedno i smisleno učešće svih učesnika. 
[bookmark: _Toc237542837]Ishodi učenja
Po završetku modula učesnici će biti osposobljeni da:
· objasne sadržaj i značaj četiri opšta principa Konvencije o pravima djeteta u kontekstu medijacije;
· analiziraju međusobnu povezanost četiri principa i primjenjuju ih kao jedinstven okvir za profesionalno postupanje medijatora;
· procijene da li su maloljetniku i oštećenom omogućeni dobrovoljno, bezbjedno i smisleno učešće; 
· prepoznaju situacije u kojima medijacija nije u najboljim interesima jednog ili oba učesnika ili ne obezbjeđuje dovoljnu zaštitu njihovih prava; 
· prepoznaju rizike od diskriminacije, neravnoteže moći i drugih okolnosti koje mogu uticati na dobrovoljnost, ravnopravnost ili pravičnost postupka; 
· obrazlože profesionalne odluke i postupanje u skladu sa četiri principa Konvencije. 
[bookmark: _Toc237542838]Profesionalne kompetencije koje se razvijaju
Znanja
· najbolji interesi djeteta u kontekstu restorativne pravde;
· pravo djeteta na informisano i smisleno učešće u medijaciji;
· zabrana diskriminacije i jednak pristup medijaciji;
· pravo na život, opstanak i cjelovit razvoj kao osnov za izbor restorativnih rješenja. 

Vještine
· procjena da li su ispunjeni uslovi za dobrovoljno i bezbjedno učešće djeteta;
· prepoznavanje individualnih potrebama maloljetnika i oštećenog i prilagođavanje postupka njihovom uzrastu, razvojnim sposobnostima, komunikacijskim potrebama drugim relevantnim okolnostima;
· prepoznavanje neravnoteže moći i procjena njenog uticaja na dobrovoljnost, sigurnost i ravnopravno učešće;
· prepoznavanje prepreka za ostvarivanje prava djeteta u medijaciji;
· omogućavanje smislenog učešća maloljetnika i oštećenog;
· obrazlaganje profesionalnog postupanja kroz prizmu principa Konvencije.

Profesionalni stavovi i vrijednosti
· uvažavanje djeteta kao nosioca prava i aktivnog učesnika medijacije;
· poštovanje individualnosti i dostojanstva svakog učesnika;
· posvećenost zaštiti najboljih interesa djeteta tokom cijelog postupka;
· odgovornost za stvaranje sigurnog, nepristrasnog i inkluzivnog okruženja za dijalog;
· posvećenost jednakom postupanju prema svim učesnicima;
· uvažavanje različitih iskustava i potreba djevojčica i dječaka bez stereotipa zasnovanih na polu i rodu. 

[bookmark: _Toc237542839]Ključne teme
1. Dijete kao nosilac prava 
Tema predstavlja četiri opšta principa Konvencije o pravima djeteta kao osnov za sprovođenje medijacije. Razmatra se njihova međusobna povezanost i način na koji usmjeravaju procjenu podobnosti predmeta, pripremu učesnika, vođenje medijacije i postizanje sporazuma. Posebna pažnja posvećuje se ulozi medijatora da jednako štiti prava i dostojanstvo maloljetnika i oštećenog, kao i stvaranju uslova koji omogućavaju djelotvorno ostvarivanje prava djeteta tokom cijelog postupka.

2. Najbolji interesi djeteta u medijaciji
Tema detaljno obrađuje sadržaj principa najboljih interesa djeteta[footnoteRef:15] u skladu sa Opštim komentarom Komiteta za prava djeteta br. 14. Naglašava se da najbolji interesi djeteta ne znače automatski sprovođenje medijacije, već zahtijevaju individualnu procjenu svakog konkretnog slučaja. [15:  Član 3 Konvencije o pravima djeteta.] 

Posebno se analiziraju pitanja:
· Kako, u okviru profesionalne uloge medijatora, procijeniti da li sprovođenje medijacije doprinosi ili može ugroziti najbolje interese djeteta u konkretnom slučaju?
· Kako procijeniti da li dijete učestvuje dobrovoljno?
· Kako procijeniti bezbjednost postupka?
· Da li je medijacija jednako bezbjedna za maloljetnika i oštećenog? 
· Postoji li neravnoteža moći koja može uticati na dobrovoljnost ili pravičnost postupka?
· Da li sporazum doprinosi rehabilitaciji, preuzimanju odgovornosti i reintegraciji?

3. Pravo djeteta na učešće
Tema razmatra pravo svakog djeteta da slobodno izrazi mišljenje i da se tom mišljenju posveti dužna pažnja u skladu sa uzrastom i zrelošću djeteta.[footnoteRef:16] Posebna pažnja posvećuje se razlikovanju formalnog prisustva i stvarnog učešća, adekvatnom, razumljivom informisanju djeteta, omogućavanju djetetu postavljanje pitanja, stvaranju sigurnih uslova za izražavanje mišljenja, aktivnom učešću u pronalaženju rješenju i pravu da dijete odustane od medijacije bez negativnih posljedica. Razmatraju se i prepreke sa kojima se suočavaju djeca u posebno ranjivim situacijama, kao i potreba za komunikacijskim, razumnim i procesnim prilagođavanjima.[footnoteRef:17] Pravo na učešće podrazumijeva i pravo djeteta da ne učestvuje ili povuče saglasnost za dalje učešće, bez pritiska i negativnih posljedica. [16:  Član 12 Konvencije o pravima djeteta.]  [17:  Konvencija o pravima osoba sa invaliditetom ističe pristupačnost kao osnovni princip (član 3) i obavezuje države da obezbede procesna i uzrastu primjerena prilagođavanja radi obezbijeđivanja djelotvornog pristupa pravdi (član 13).] 


4. Pravo na život, opstanak i razvoj
Tema razmatra pravo svakog djeteta na život, opstanak i razvoj kao jedan od opštih principa Konvencije o pravima djeteta.[footnoteRef:18] Posebna pažnja posvećuje se razumjevanju razvoja djeteta u njegovom najširem smislu, koji obuhvata fizički, mentalni, emocionalni, socijalni, obrazovni, moralni i kulturni razvoj. Učesnici analiziraju na koji način profesionalno postupanje može doprinijeti ili ugroziti osjećaju odgovornosti i bezbjednosti djeteta, razvoju empatije, jačanju socijalnih i komunikacijskih vještina te reintegraciji u porodicu, školu i zajednicu. Razmatra se i doprinos medijacije osjećaju sigurnosti, oporavku i osnaživanju djeteta kao oštećenog, uključujući mogućnost da dobije odgovore na važna pitanja i učestvuje u pronalaženju odgovarajućeg načina popravljanja štete. Istovremeno se razmatraju situacije u kojima medijacija može imati negativne posljedice po razvoj djeteta ukoliko nije pravilno pripremljena ili sprovedena.  [18:  Član 6 Konvencije o pravima djeteta.] 


5. Nediskriminacija i jednak pristup pravdi
Tema obrađuje pravo svakog djeteta na ostvarivanje prava bez diskriminacije po bilo kom osnovu i naglašava da jednako postupanje ne podrazumijeva uvijek identično postupanje.[footnoteRef:19] Pažnja se posvećuje prepoznavanju neposredne i posredne diskriminacije, rodnih i drugih stereotipa, kao i prepreka sa kojima se mogu suočiti djevojčice i dječaci, djeca sa smetnjama u razvoju, djeca pripadnici manjinskih zajednica, djeca migranti, djeca bez roditeljskog staranja i druga djeca u ranjivim situacijama. Razmatra se obaveza medijatora da obezbjedi komunikacijska i druga razumna prilagođavanja koja omogućavaju ravnopravno učešće.  [19:  Član 2 Konvencije o pravima djeteta.] 


Posebna pažnja posvećuje se prepoznavanju neravnoteže moći između učesnika koja može proisteći iz uzrasta, razvojnih sposobnosti, smetnji u razvoju, mentalnog zdravlja, prethodne viktimizacije, porodičnih prilika, socioekonomskog položaja, autoriteta porodice u lokalnoj zajednici, pripadnosti manjinskoj grupi ili drugih okolnosti koje mogu uticati na dobrovoljnost, ravnopravnost ili slobodu odlučivanja tokom medijacije. Medijator procjenjuje da li se takva neravnoteža može otkloniti odgovarajućim prilagođavanjima ili predstavlja razlog da se medijacija ne sprovede.

6. Integrisana primjena principa Konvencije tokom cijelog postupka medijacije 
Učesnici kroz praktične primjere analiziraju kako se četiri opšta principa Konvencije primjenjuju zajedno tokom cjelokupnog postupka medijacije. Naglašava se da se oni ne primjenjuju odvojeno, već predstavljaju jedinstven okvir za profesionalno postupanje medijatora, uključujući procjenu uslova za učešće, zaštitu prava učesnika i prilagođavanje postupka individualnim okolnostima konkretnog djetea.  
[bookmark: _Toc237542840]Predložene praktične vježbe
Vježba 1 – Da li je medijacija odgovarajuća za obe strane? 
Grupe dobijaju tri različita slučaja.
Procjenjuju:
· potrebe maloljetnika;
· potrebe oštećenog;
· postoje li rizici za jednu ili obje strane;
· postoje li neravnoteže moći;
· koje zaštitne mjere treba planirati;
· da li medijaciju treba sprovesti.

Vježba 2 – Da li dijete zaista učestvuje?
Grupe analiziraju kratke situacije.
Na primjer:
· roditelj odgovara umjesto djeteta;
· dijete ćuti tokom cijelog sastanka;
· oštećeni želi medijaciju, ali maloljetnik ne prihvata odgovornost;
· roditelj insistira na izvinjenju koje dijete ne želi dati; 
· oštećeni se plaši da odbije medijaciju. 
Zatim za svaku situaciju procjenjuju:
· šta bi medijator trebalo da preduzme ili promijeni;
· kako medijator može da obezbijedi ravnopravno učešće obje strane ako između njih postoji značajna neravnoteža moći. 


Vježba 3 – Četiri principa u jednoj medijaciji
Sve grupe analiziraju isti slučaj.
Svaka grupa dobija jedan princip:
· najbolji interesi;
· participacija;
· nediskriminacija;
· razvoj.
Na kraju zajednički izrađuju plan vođenja medijacije koji istovremeno poštuje sva četiri principa.
[bookmark: _Toc237542841]Metode rada
· interaktivno predavanje;
· analiza slučajeva;
· rad u grupama;
· vođena diskusija;
· praktične vježbe;
· refleksija o profesionalnoj praksi.
[bookmark: _Toc237542842]Preporučeno trajanje
3 sata
[bookmark: _Toc237542843]6.3. Modul 3. Pravni okvir, institucionalne uloge i profesionalni mandat medijatora
[bookmark: _Toc237542844]Svrha modula
Modul ima za cilj da osposobi učesnike da razumiju pravni i institucionalni okvir za sprovođenje medijacije između maloljetnika i oštećenog u okviru primjene vaspitnog naloga poravnanje sa oštećenim, u skladu sa Zakonom. Posebna pažnja posvećuje se novim zakonskim rješenjima kojima je propisano da državni tužilac za maloljetnike upućuje maloljetnika i oštećenog na postupak medijacije, koji sprovodi posebno obučeni medijator, kao i značaju ovih izmjena za razvoj restorativne pravde i pravosuđa po mjeri djeteta u Crnoj Gori. 

Modul razvija razumijevanje uloge medijatora u sistemu pravosuđa po mjeri djeteta, njegovih ovlašćenja i profesionalnih granica, kao i saradnji sa državnim tužilaštvom, Centrom za alternativno rješavanje sporova, centrom za socijalni rad i drugim nadležnim institucijama. Učesnici razvijaju sposobnost da pravilno primjenjuju relevantne propise, razumiju prava i obaveze svih učesnika u postupku, postupaju u skladu sa principima dobrovoljnosti, nepristrasnosti i povjerljivosti i jasno razlikuju profesionalnu ulogu medijatora od uloga drugih stručnjaka uključenih u postupak.
[bookmark: _Toc237542845]Ishodi učenja
Po završetku modula učesnici će biti osposobljeni da:
· objasne pravni okvir kojim je uređena medijacija između maloljetnika i oštećenog;
· objasne svrhu i uslove primjene vaspitnog naloga poravnanje sa oštećenim;
· razlikuju nadležnosti državnog tužioca, medijatora, Centra za alternativno rješavanje sporova, centra za socijalni rad i drugih institucija;
· primjenjuju pravila o dobrovoljnosti, informisanom pristanku, nepristrasnosti i povjerljivosti tokom cijelog postupka medijacije;
· prepoznaju granice svoje profesionalne uloge i situacije u kojima je potrebno uključiti druge stručnjake ili obustaviti postupak medijacije;
· objasne prava i obaveze maloljetnika, oštećenog, roditelja, zakonskih zastupnika i drugih učesnika u postupku;
· objasne pravila dokumentovanja, izvještavanja i zaštite podataka u skladu sa zakonom;
· objasne pravne posljedice uspješno i neuspješno okončane medijacije.
[bookmark: _Toc237542846]Profesionalne kompetencije koje se razvijaju
Znanja
· nacionalni pravni okvir kojim je uređena medijacija između maloljetnika i oštećenog;
· svrha, uslovi i pravne posljedice primjene vaspitnog naloga poravnanje sa oštećenim;
· odredbe Zakona o alternativnom rješavanju sporova koje se odnose na medijaciju;
· nadležnosti medijatora, državnog tužioca, centra za socijalni rad, Centra za alternativno rješavanje sporova i drugih institucija;
· prava i obaveze svih učesnika u postupku;
· tok predmeta i ključne procesne tačke od upućivanja na medijaciju do izvještavanja o njenom ishodu;
· pravila o povjerljivosti i zaštiti podataka;
· profesionalne granice i odgovornosti medijatora.

Vještine
· primjena relevantnog zakonodavstva u konkretnim predmetima;
· pravilno planiranje i organizovanje postupka medijacije u okviru svoje nadležnosti;
· procjena pitanja koja spadaju u mandat medijatora, a koja zahtijevaju uključivanje drugih institucija;
· primjena pravila o dokumentovanju, izvještavanju, povjerljivosti i zaštiti podataka;
· ostvarivanje profesionalne saradnje sa državnim tužilaštvom i drugim nadležnim organima.

Profesionalni stavovi i vrijednosti
· poštovanje zakonitosti i profesionalnih standarda;
· posvećenost nepristrasnosti i nezavisnosti medijatora;
· odgovornost za zaštitu prava i interesa svih učesnika;
· odgovornost za očuvanje dobrovoljnosti i autonomije učesnika u odnosu na zahtjeve drugih institucija ili članova porodice;
· uvažavanje granica sopstvene profesionalne uloge;
· spremnost na multidisciplinarnu saradnju u najboljim interesima djeteta.
[bookmark: _Toc237542847]Ključne teme
1. Pravni okvir medijacije između maloljetnika i oštećenog
Predstavljaju se nacionalni propisi kojima je uređena medijacija između maloljetnika i oštećenog, sa posebnim osvrtom na najnovije izmjene zakona. Učesnici analiziraju mjesto medijacije u sistemu pravosuđa po mjeri djeteta i njen odnos prema drugim oblicima postupanja prema djeci učiniocima krivičnih djela. Posebno se prikazuje tok predmeta od odluke državnog tužioca o upućivanju na medijaciju do okončanja postupka i izvještavanju o ishodu, kako bi učesnici razumijeli mjesto i odgovornost medijatora u svakoj procesnoj tački.

2. Vaspitni nalog poravnanje sa oštećenim
Tema obrađuje svrhu, uslove i postupak primjene vaspitnog naloga poravnanje sa oštećenim. Posebna pažnja posvećuje se ulozi državnog tužioca pri procjeni ispunjenosti zakonskih uslova za primjenu vaspitnog naloga i upućivanju stranaka na medijaciju i značaju restorativnog pristupa za preuzimanje odgovornosti, popravljanje štete i reintegraciju djeteta učinioca krivičnog djela.

3. Uloge i odgovornosti učesnika u postupku
Tema razmatra uloge državnog tužioca, medijatora, Centra za alternativno rješavanje sporova, centra za socijalni rad, roditelja, zakonskih zastupnika, punomoćnika i stručnjaka uključenih u postupak. Posebna pažnja posvećuje se razlikovanju profesionalnih nadležnosti i odgovornosti, kao i međusobnoj saradnji u skladu sa zakonom.


4. Profesionalni mandat medijatora
Tema obrađuje profesionalnu ulogu medijatora kao nepristrasnog facilitatora dijaloga koji ne odlučuje o odgovornosti, ne zastupa interese nijedne strane niti pruža pravne, psihološke ili socijalne usluge koje pripadaju drugim profesijama. Posebna pažnja posvećuje se granicama profesionalne uloge, upravljanju profesionalnim dilemama i situacijama koje zahtijevaju prekid medijacije ili uključivanje drugih stručnjaka.

5. Dobrovoljnost, informisani pristanak i povjerljivost
Tema razmatra principe dobrovoljnog učešća, informisanog pristanka i povjerljivosti kao osnovne pretpostavke uspješne medijacije. Učesnici analiziraju način informisanja djeteta učinioca krivičnog djela i oštećenog o postupku, njihovim pravima i mogućnosti odustajanja od medijacije u bilo kojoj fazi, kao i zakonske izuzetke od načela povjerljivosti. Posebno se naglašava da upućivanje predmeta na medijaciju ne predstavlja saglasnost učesnika za medijaciju, te da medijator mora provjeriti da je saglasnost slobodna i informisana.

6. Saradnja sa roditeljima, organom starateljstva i drugim institucijama
Tema obrađuje saradnju sa roditeljima, zakonskim zastupnicima, organom starateljstva i drugim službama kada je njihovo uključivanje potrebno radi zaštite prava učesnika, pribavljanja relevantnih informacija ili obezbjeđivanja podrške, uz jasno poštovanje granica povjerljivosti i profesionalnog mandata medijatora. 

7. Dokumentovanje postupka i izvještavanje
Tema upoznaje učesnike sa zakonskim pravilima o dokumentovanju, vrstama podataka koji se mogu evidentirati i dostaviti nadležnim organima, pravilima čuvanja dokumentacije i zaštite podataka o ličnosti.

8. Pravne posljedice medijacije
Tema obrađuje pravne posljedice uspješno i neuspješno okončane medijacije, izvršenje postignutog sporazuma i njegov značaj za dalje postupanje državnog tužioca. Učesnici analiziraju odnos između ishoda medijacije i ostvarivanja svrhe vaspitnog naloga, uz naglasak da uspješna medijacija predstavlja dio šireg procesa rehabilitacije, preuzimanja odgovornosti i zaštite prava djeteta.
[bookmark: _Toc237542848]Predložene praktične vježbe
Vježba 1 – Gdje su granice moje uloge?
Grupe analiziraju kratke scenarije u kojima medijator dolazi u profesionalne dileme.
Na primjer:
· roditelj traži da medijator ubijedi dijete da prihvati sporazum;
· medijator smatra da je predloženi sporazum nepravedan;
· dijete otkriva informacije koje ukazuju na potrebu uključivanja drugih službi.
Učesnici procjenjuju:
· da li situacija spada u mandat medijatora;
· koje profesionalne granice treba poštovati;
· koje institucije treba uključiti.

Vježba 2 – Put predmeta kroz sistem
Grupe izrađuju dijagram toka jednog predmeta od odluke državnog tužioca do završetka medijacije i izvještavanja o njenom ishodu.
Za svaku fazu identifikuju:
· nadležni organ;
· odluku ili radnju koja se preduzima;
· odgovornosti medijatora;
· prava učesnika;
· ključne profesionalne odluke.
[bookmark: _Toc237542849]Metode rada
· interaktivno predavanje;
· analiza zakonodavstva;
· analiza praktičnih slučajeva;
· rad u grupama;
· vođene diskusije;
· praktične radionice;
· refleksija o profesionalnoj praksi.
[bookmark: _Toc237542850]Preporučeno trajanje
3 sata
[bookmark: _Toc237542851]6.4. Modul 4. Razumijevanje djeteta, individualne okolnosti i procjena uslova za učešće u medijaciji 
[bookmark: _Toc237542852]Svrha modula
Kvalitetno vođenje medijacije ne može se zasnivati samo na događaju zbog kojeg je predmet upućen na medijaciju. Medijator treba da razumije ko su djeca učinilac i oštećeni, kakve su njihove razvojne sposobnosti, potrebe, životne okolnosti, iskustva i odnosi moći, kao i šta je potrebno da bi mogli dobrovoljno, bezbjedno i ravnopravno učestvovati u restorativnom postupku.[footnoteRef:20] [20:  Prilikom razvoja modula korišćena su savremena evropska stručna uputstva za primjenu restorativne pravde prema djeci, uključujući Prakični vodič za primjenu restorativne pravde sa djecom, OIJJ, 2018.] 


Cilj modula je da osposobi učesnike da razumiju razvojne karakteristike djece i značaj individualnih okolnosti maloljetnika i oštećenog za njihovo učešće u medijaciji, kao i da prepoznaju potrebe, rizike i faktore koji se moraju uzeti u obzir prilikom pripreme i prilagođavanja postupka medijacije. Modul razvija sposobnost medijatora da prepozna kako uzrast, razvojne sposobnosti, iskustva nasilja ili traume, smetnju u razvoju, mentalno zdravlje, porodične i socijalne prilike, kulturni i jezički faktori, pol, položaj u zajednici i druge okolnosti mogu uticati na komunikaciju, dobrovoljnost, osjećaj sigurnosti i ravnopravno učešće. Posebna pažnja posvećuje se prepoznavanju neravnoteže moći između učesnika i procjeni da li se ona može ublažiti odgovarajućom pripremom, podrškom i prilagođavanjima ili predstavlja razlog da se medijacija ne sprovede ili prekine.
[bookmark: _Toc237542853]Ishodi učenja
Po završetku modula učesnici će biti osposobljeni da:
· objasne značaj razvojnih karakteristika i individualnih okolnosti za učešće djeteta u medijaciji;
· prepoznaju kako trauma, nasilje, smetnja u razvoju, teškoće mentalnog zdravlja i druge životne okolnosti mogu uticati na ponašanje, komunikaciju i odlučivanje;
· identifikuju potrebe, rizike, zaštitne faktore i jake strane maloljetnika i oštećenog relevantne za medijaciju;
· procijene postojanje neravnoteže moći i njen mogući uticaj na dobrovoljnost, sigurnost i pravičnost postupka;
· utvrde kada su potrebna komunikacijska, fizička ili druga prilagođavanja;
· prepoznaju kada je potrebno konsultovati ili uključiti drugog stručnjaka ili nadležnu službu;
· koriste raspoložive informacije i stručna mišljenja u okviru profesionalne uloge medijatora, bez preuzimanja nadležnosti drugih stručnjaka;
· prepoznaju okolnosti koje mogu zahtijevati dodatnu procjenu prije započinjanja ili nastavka medijacije.
[bookmark: _Toc237542854]Profesionalne kompetencije koje se razvijaju
Znanja
· razvojne karakteristike djece i adolescenata;
· uticaj razvoja na razumijevanje, odlučivanje, komunikaciju i preuzimanje odgovornosti;
· uticaj traume, viktimizacije, stresa i straha na ponašanje učesnika;
· razlika između razvojnih i individualnih okolnosti koje medijator treba da prepozna i stručnih dijagnostičkih ili drugih procjena koje pripadaju drugim profesionalcima;
· faktori relevantni za procjenu spremnosti i uslova za učešće u medijaciji;
· oblici i posljedice neravnoteže moći;
· prava i potrebe djece sa smetnjama u razvoju i druge djece kojoj je potrebna dodatna podrška;
· komunikacijska, razumna i druga prilagođavanja;
· granice između procjene koju vrši medijator i stručnih procjena drugih profesionalaca.

Vještine
· prepoznavanje individualnih razvojnih, komunikacijskih, emocionalnih i zaštitnih potreba učesnika;
· identifikovanje rizika, zaštitnih faktora, jakih strana i izvora podrške;
· prepoznavanje faktora koji mogu uticati na dobrovoljnost, razumijevanje i emocionalnu spremnost za učešće;
· prepoznavanje neravnoteže moći i procjena mogućnosti njenog ublažavanja;
· prilagođavanje prostora, vremena, načina komunikacije i dinamike medijacije;
· korišćenje stručnih nalaza i mišljenja drugih profesionalaca u granicama uloge medijatora;
· upućivanje učesnika na odgovarajuću podršku kada je to potrebno.

Profesionalni stavovi i vrijednosti
· uvažavanje individualnosti i različitosti svakog učesnika;
· usmjerenost na snage, kapacitete i mogućnosti razvoja svakog djeteta, a ne samo na njegove rizike i teškoće;
· neprihvatanje pretpostavki zasnovanih samo na procesnom položaju maloljetnika ili oštećenog;
· spremnost da se preispituju stereotipi i sopstvene profesionalne pretpostavke;
· poštovanje dostojanstva, autonomije i sigurnosti oba učesnika;
· odgovornost za sprečavanje pritiska, manipulacije i ponovne viktimizacije;
· spremnost da profesionalna zabrinutost za sigurnost, dobrovoljnost ili ravnopravnost učesnika ima prednost nad težnjom da se medijacija sprovede ili završi sporazumom.
[bookmark: _Toc237542855]Ključne teme
1. Razvoj djeteta i učešće u medijaciji
Tema upoznaje učesnike sa razvojnim karakteristikama djece i adolescenata relevantnim za razumijevanje postupka, izražavanje potreba, donošenje odluka, preuzimanje odgovornosti i učešće u restorativnom dijalogu. Razmatra se uticaj kognitivnog, emocionalnog, socijalnog i moralnog razvoja, uz naglašavanje da hronološki uzrast nije dovoljan pokazatelj sposobnosti i potreba djeteta. Posebno se naglašava koncept razvojnih sposobnosti djeteta (evolving capacities) i potreba da se nivo informisanja, podrške i autonomije prilagodi individualnim sposobnostima konkretnog djeteta. 

2. Individualne razlike i okolnosti maloljetnika i oštećenog
Učesnici analiziraju kako porodične prilike, iskustva nasilja ili viktimizacije, smetnje u razvoju, mentalno zdravlje, zdravstveno stanje, kulturno i jezičko porijeklo, socioekonomski položaj, pol, alternativno staranje, pripadnost manjinskoj zajednici, podrška porodice i drugi faktori mogu uticati na učešće u medijaciji. Posebna pažnja posvećuje se razumijevanju da djevojčice i dječaci mogu imati različita iskustva odrastanja, viktimizacije, nasilja, vršnjačkih odnosa, društvenih očekivanja i preuzimanja odgovornosti, pri čemu se svaka procjena zasniva na individualnim okolnostima konkretnog djeteta, bez stereotipa i pretpostavki zasnovanih na polu.

3. Faktori koji utiču na dobrovoljno i bezbjedno učešće
Tema razmatra individualne i situacione faktore koji mogu uticati na sposobnost učesnika da razumiju prirodu postupka, slobodno donesu odluku o učešću i bezbjedno i smisleno učestvuju u medijaciji. Posebna pažnja posvećuje se emocionalnom stanju, iskustvima nasilja ili traume, sposobnosti izražavanja potreba, očekivanjima od medijacije, riziku od ponovne viktimizacije, mogućem pritisku i potrebi za dodatnom podrškom. Naglašava se da medijator ove okolnosti prepoznaje u okviru svoje profesionalne uloge, dok se konkretna procjena podobnosti predmeta i spremnosti učesnika detaljno obrađuje u Modulu 6.

4. Neravnoteža moći između učesnika
Tema posebno obrađuje neravnotežu moći koja može proisteći iz razlike u uzrastu, razvojnoj zrelosti, fizičkoj snazi, smetnji u razvoju, mentalnom zdravlju, ekonomskom položaju, obrazovanju, porodičnom uticaju, položaju u lokalnoj zajednici, prethodnom iskustvu nasilja ili zavisnosti između učesnika. Učesnici razmatraju kako takva neravnoteža može uticati na saglasnost, izražavanje mišljenja, pregovaranje i sadržaj sporazuma, kao i kada se može ublažiti odvojenim pripremnim razgovorima, podrškom, prilagođavanjem prostora i dinamike ili drugim mjerama. Posebno se razmatraju situacije u kojima neravnoteža ne može biti dovoljno ublažena te zahtijeva posebnu pažnju u kasnijoj procjeni podobnosti i planiranju medijacije.

5. Trauma, viktimizacija i emocionalna sigurnost
Tema razmatra uticaj traume, straha, srama, ljutnje i osjećaja krivice na ponašanje maloljetnika i oštećenog. Posebna pažnja posvećuje se potrebama oštećenog, mogućim okidačima, riziku od ponovne viktimizacije i obavezi medijatora da ne vrši pritisak na oštećenog da prihvati izvinjenje, oprosti ili pristane na sporazum. Istovremeno se razmatra kako trauma i druga nepovoljna iskustva maloljetnika mogu uticati na njegovo ponašanje, bez umanjivanja odgovornosti za štetu.

6. Djeca sa smetnjama u razvoju i prilagođavanje medijacije
Tema obrađuje pristupačnost i potrebna prilagođavanja za djecu sa fizičkim, senzornim, intelektualnim ili psihosocijalnim smetnjama u razvoju.[footnoteRef:21] Razmatraju se lako razumljive informacije, alternativni i augmentativni načini komunikacije, tumačenje na znakovni jezik, podrška osobe od povjerenja ili stručnjaka, kao i prilagođavanje prostora, trajanja, tempa i strukture sastanaka.[footnoteRef:22] [21:  Vidjeti naročito Konvenciju o pravima osoba sa invaliditetom, čl. 3, 9, 13 i 16; Komitet za prava osoba sa invaliditetom, Opšti komentar br. 2 (2014) o pristupačnosti i Opšti komentar br. 3 (2016) o ženama i djevojčicama sa invaliditetom.]  [22:  Validity fondacija, 2023. Glasovi za pravdu, Priručnik za profesionalnce, dostupno na: .] 


7. Korišćenje informacija i saradnja sa drugim stručnjacima
Učesnici razmatraju koje informacije medijator može dobiti od državnog tužilaštva, centra za socijalni rad, roditelja, zakonskog zastupnika i drugih izvora, koje dodatne informacije su mu potrebne i kako ih koristiti uz poštovanje povjerljivosti i zaštite podataka. Posebno se naglašavaju profesionalne granice medijatora i situacije u kojima je potrebno zatražiti podršku ili mišljenje drugog stručnjaka, pri čemu medijator ne preuzima dijagnostičke, psihološke, socijalne ili druge stručne procjene koje ne spadaju u njegov mandat.

8. Kako individualne okolnosti utiču na planiranje medijacije
Kroz praktične primjere učesnici razmatraju kako individualne okolnosti i odnosi između učesnika utiču na način na koji se medijacija treba pripremiti i prilagoditi. Razmatraju se pitanja komunikacijskih i drugih prilagođavanjima, prisustva roditelja, zakonskog zastupnika ili osobe od povjerenja, izbora prostora, trajanja i tempa razgovora i potrebe za dodatnom stručnom podrškom. Detaljna procjena podobnosti predmeta, dobrovoljnosti i spremnosti učesnika, kao i vođenje pripremnih razgovora, obrađuju se u Modulu 6. 
[bookmark: _Toc237542856]Predložene praktične vježbe 
Vježba 1 – Dvoje djece, različite pozicije moći
Učesnici dobijaju slučaj u kojem je maloljetnik iz uticajne i materijalno obezbijeđene porodice, dok je oštećeni djete bez roditeljskog staranja i nema podršku porodice.
Grupe procjenjuju:
· izvore neravnoteže moći;
· kako ona može uticati na saglasnost i pregovaranje;
· koja podrška i prilagođavanja su potrebni;
· koja pitanja bi trebalo dodatno razjasniti prije odluke o sprovođenju medijacije.

Vježba 2 – Procjena spremnosti oba učesnika
Svaka grupa dobija profil maloljetnika i oštećenog. Zadatak je da identifikuje:
· potrebe i očekivanja oba učesnika;
· rizike i zaštitne faktore;
· informacije koje nedostaju;
· pitanja za odvojene pripremne razgovore;
· okolnosti koje će biti važno dodatno procijeniti tokom pripremnih razgovora.

Vježba 3 – Uklanjanje prepreka
Grupe dobijaju različite slučajeve: oštećeni sa intelektualnim smetnjama u razvoju, maloljetnik sa teškoćama mentalnog zdravlja, migrant koje ne govori crnogorski jezik ili pod snažnim pritiskom porodice. Za svaki slučaj planiraju komunikacijska i druga prilagođavanja i procjenjuju da li se rizici mogu dovoljno ublažiti.
[bookmark: _Toc237542857]Metode rada
· interaktivno predavanje;
· analiza slučajeva i profila učesnika;
· rad u manjim grupama;
· vježbe prepoznavanja potreba, rizika, jakih strana i potrebnih prilagođavanja; 
· vođena diskusija;
· praktične vježbe;
· refleksija o profesionalnim pretpostavkama i praksi.
[bookmark: _Toc237542858]Preporučeno trajanje
4 sata
[bookmark: _Toc237542859]6.5. Modul 5. Komunikacija sa djecom i drugim učesnicima u postupku medijacije
[bookmark: _Toc237542860]Svrha modula
Modul razvija praktične vještine komunikacije sa djecom različitog uzrasta i u različitim procesnim situacijama, kao i sa drugim učesnicima u postupku medijacije. Poseban naglasak stavlja se na uspostavljanje povjerenja, obezbjeđivanje dobrovoljnog i informisanog učešća, upravljanje snažnim emocijama, sprečavanje ponovne viktimizacije i prilagođavanje komunikacije razvojnim sposobnostima i individualnim potrebama svakog učesnika.[footnoteRef:23] [23:  Prilikom izrade ovog modula posebno su korišćeni međunarodni standardi i stručna literatura o komunikaciji sa djecom, naročito: UNICEF, Communicating with Children: Principles and Practices to Nurture, Inspire, Excite, Educate and Heal, 2011.] 


Cilj modula je osposobiti učesnike da vode profesionalnu, nepristrasnu i na pravima djeteta zasnovanu komunikaciju koja omogućava maloljetniku i oštećenom da razumiju svrhu, pravila i moguće ishode medijacije, slobodno izraze svoja mišljenja, potrebe i očekivanja i ravnopravno učestvuju u restorativnom dijalogu.

Posebna pažnja posvećuje se odgovornosti medijatora da prepozna komunikacijske prepreke i neravnotežu moći između učesnika, kao i da prilagodi komunikaciju radi zaštite dostojanstva, sigurnosti i prava svih učesnika. Vještine razvijene u ovom modulu predstavljaju osnov za vođenje odvojenih i zajedničkih razgovora koji se detaljno obrađuju u narednim modulima.
[bookmark: _Toc237542861]Ishodi učenja
Po završetku modula učesnici će biti osposobljeni da:
· objasne značaj komunikacije prilagođene djetetu za dobrovoljno i smisleno učešće u medijaciji;
· uspostave profesionalan odnos sa maloljetnikom i oštećenim zasnovan na povjerenju, poštovanju i nepristrasnosti;
· prilagode komunikaciju uzrastu, polu, razvojnim sposobnostima, jeziku, emocionalnom stanju i individualnim potrebama učesnika;
· jasno i razumljivo objasne svrhu, pravila, tok, povjerljivost i moguće ishode medijacije;
· provjere da li su učesnici razumjeli pružene informacije i prepoznaju komunikacijske pokazatelje koji mogu ukazivati na pritisak ili odsustvo slobodnog i informisanog izbora;
· primjenjuju aktivno slušanje, otvorena i restorativna pitanja, reflektovanje, sažimanje i preoblikovanje;
· prepoznaju i izbjegavaju sugestivna, optužujuća, osuđujuća i razvojno neprimjerena pitanja;
· prepoznaju znakove uznemirenosti, straha, pritiska, povlačenja ili neravnoteže moći;
· upravljaju tišinom, snažnim emocijama i konfliktom bez nametanja rješenja;
· primijene komunikacijska i druga prilagođavanja i prepoznaju kada je potrebna podrška drugog stručnjaka ili prekid razgovora.
[bookmark: _Toc237542862]Profesionalne kompetencije koje se razvijaju
Znanja
· razvojne karakteristike komunikacije djece i adolescenata;
· principi komunikacije prilagođene djetetu i restorativne komunikacije;
· uticaj traume, viktimizacije, straha, stida, ljutnje i osjećaja krivice na komunikaciju;
· značaj pripremnih razgovora za procjenu razumijevanja, dobrovoljnosti i spremnosti za medijaciju;
· komunikacijske potrebe djece sa smetnjama u razvoju i druge djece kojoj je potrebna dodatna podrška;
· uticaj neravnoteže moći, porodičnih odnosa i društvenog položaja na slobodu izražavanja;
· granice povjerljivosti i profesionalne uloge medijatora.

Vještine
· aktivno slušanje i izražavanje profesionalne empatije;
· postavljanje otvorenih, jasnih i nesugestivnih pitanja;
· korišćenje restorativnih pitanja koja podstiču razumijevanje posljedica, potreba i mogućnosti popravljanja štete;
· provjera razumijevanja tako što učesnik sopstvenim riječima objašnjava primljenu informaciju;
· prilagođavanje jezika, tempa, prostora i strukture razgovora;
· prilagođavanje komunikacijskih tehnika svrsi i fazi postupka medijacije; 
· formulisanje pitanja na način koji omogućava učesniku da iznese svoju perspektivu bez sugestije, procjenjivanja ili nametanja interpretacije medijatora;
· podržavanje ravnopravnog učešća kada postoji neravnoteža moći;
· reagovanje na tišinu, uznemirenost, konflikt i snažne emocije;
· prepoznavanje trenutka kada razgovor treba usporiti, odložiti ili prekinuti.

Profesionalni stavovi i vrijednosti
· poštovanje dostojanstva, autonomije i prava svakog učesnika;
· nepristrasnost i izbjegavanje poistovjećivanja sa jednom stranom;
· strpljenje, profesionalna empatija i otvorenost za različite perspektive;
· uvažavanje prava oštećenog da ne oprosti, ne prihvati izvinjenje i ne pristane na sporazum;
· uvažavanje prava maloljetnika da ne bude izložen ponižavanju, prinudi ili etiketiranju;
· svijest o neravnoteži moći između odraslog medijatora i djeteta, kao i između učesnika;
· odgovornost za stvaranje sigurnog i podsticajnog prostora za restorativni dijalog;
· spremnost da se način i tempo komunikacije prilagode učesnicima, a ne unaprijed određenom obrascu medijacije.
[bookmark: _Toc237542863]Ključne teme
1. Komunikacija kao osnov dobrovoljnog i smislenog učešća
Tema razmatra komunikaciju kao preduslov ostvarivanja prava učesnika na informacije, dobrovoljnost i aktivno učešće u medijaciji. Učesnici analiziraju kako način komunikacije medijatora utiče na razumijevanje postupka, osjećaj sigurnosti, spremnost da se govori o posljedicama krivičnog djela i mogućnost učesnika da slobodno donose odluke. Posebno se razmatra odgovornost medijatora da obezbijedi da i maloljetnik i oštećeni dobiju dovoljno informacija, razumiju da medijacija nije obavezna i znaju da mogu odustati u bilo kojoj fazi.

2. Uspostavljanje povjerenja, nepristrasnosti i profesionalnih granica
Tema obrađuje prvi kontakt sa učesnicima, predstavljanje medijatora, objašnjenje njegove uloge i stvaranje odnosa zasnovanog na povjerenju i poštovanju. Posebna pažnja posvećuje se objašnjenju da medijator ne utvrđuje krivicu, ne donosi odluku, ne zastupa nijednu stranu i ne garantuje postizanje sporazuma. Razmatraju se granice povjerljivosti, ponašanja koja mogu stvoriti utisak pristrasnosti i značaj održavanja profesionalne distance uz istovremenu empatiju prema iskustvima oba učesnika.

3. Komunikacijske vještine za različite faze medijacije
Tema upoznaje učesnike sa činjenicom da se svrha i način komunikacije mijenjaju tokom postupka medijacije. Prvi kontakt prvenstveno služi uspostavljanju povjerenja i pružanju informacija, odvojeni razgovori omogućavaju učesnicima da izraze sopstvenu perspektivu, potrebe, očekivanja i zabrinutosti, dok zajednički razgovor zahtijeva komunikaciju koja omogućava međusobno slušanje, razumijevanje posljedica događaja i traženje mogućnosti za popravljanje štete. Medijator zato treba da prilagođava pitanja, tempo i način komunikacije svrsi svake faze, bez sugerisanja odgovora ili usmjeravanja učesnika ka unaprijed određenom ishodu.
Struktura i metodologija vođenja odvojenog razgovora sa maloljetnikom, odvojenog razgovora sa oštećenim i zajedničkog razgovora detaljno se obrađuju i praktično uvježbavaju u Modulima 6 i 7.

4. Informisanje učesnika i provjera razumijevanja
Tema razvija sposobnost medijatora da učesnicima jasno objasni svrhu, pravila, tok, povjerljivost, uloge učesnika i moguće ishode medijacije. Razmatra se prilagođavanje informacija uzrastu i sposobnostima djeteta, izbjegavanje stručnog žargona i pružanje informacija u više navrata kada je to potrebno. Posebna pažnja posvećuje se provjeri razumijevanja, imajući u vidu da formalno potvrđivanje djeteta da je sve razumjelo nije dovoljno, već medijator treba da ga podstakne da sopstvenim riječima objasni šta očekuje od postupka, koja su njegova prava i koje odluke može donijeti.

5. Aktivno slušanje i restorativna pitanja
Tema obrađuje aktivno slušanje, reflektovanje, sažimanje, preoblikovanje i postavljanje otvorenih pitanja. Posebno se razvija sposobnost korišćenja restorativnih pitanja, na primjer:
· Šta se dogodilo iz tvoje perspektive?
· Kako je događaj uticao na tebe?
· O čemu si razmišljao nakon toga?
· Ko je još bio pogođen onim što se dogodilo?
· Šta ti je sada potrebno?
· Šta bi moglo pomoći da se posljedice poprave?
· Šta možeš realno da uradiš?
Naglašava se da ova pitanja ne predstavljaju unaprijed utvrđenu listu, već se koriste pažljivo i u skladu sa spremnošću, ulogom i potrebama učesnika. Takođe, potrebno je naglasiti da medijator ne vodi ispitivanje niti utvrđuje činjenice kao sud ili tužilaštvo, već pitanjima podržava restorativni dijalog.

6. Komunikacija sa oštećenim i sprečavanje ponovne viktimizacije
Tema obrađuje specifične potrebe djeteta oštećenog, uključujući potrebu za sigurnošću, kontrolom nad sopstvenim učešćem, razumljivim informacijama i mogućnošću da izrazi posljedice krivičnog djela bez osporavanja ili umanjivanja svog iskustva. Učesnici analiziraju komunikaciju koja može izazvati strah, stid, osjećaj krivice ili ponovnu viktimizaciju, uključujući pitanja kojima se odgovornost prebacuje na oštećenog, insistiranje na detaljima koji nijesu potrebni, umanjivanje štete, požurivanje i pritisak da se prihvati izvinjenje ili sporazum. Ove komunikacijske vještine posebno se primjenjuju u odvojenom pripremnom razgovoru sa oštećenim koji se detaljno obrađuje u Modulu 6. 

7. Komunikacija sa maloljetnikom 
Tema razmatra komunikaciju koja podstiče preuzimanje odgovornosti bez ponižavanja, etiketiranja ili moralizovanja. Medijator treba da pomogne maloljetniku da razumije posljedice svog ponašanja, čuje perspektivu oštećenog i razmotri načine popravljanja štete, ali ne smije iznuđivati izvinjenje niti nametati tumačenje događaja. Razmatra se razlika između preuzimanja odgovornosti i priznanja nametnutog pritiskom, kao i način reagovanja kada maloljetnik umanjuje posljedice, opravdava postupanje ili nije emocionalno spreman za zajednički susret. Ove komunikacijske vještine posebno se primjenjuju u odvojenom pripremnom razgovoru sa maloljetnikom koji se detaljno obrađuje u Modulu 6. 

8. Komunikacija u uslovima neravnoteže moći
Tema obrađuje načine na koje socioekonomski položaj, porodični uticaj, uzrast, razvojne sposobnosti, smetnja u razvoju, mentalno zdravlje, pripadnost manjinskoj zajednici ili prethodni odnosi mogu uticati na komunikaciju i pregovaranje. Učesnici razmatraju mjere za ublažavanje neravnoteže, kao što su odvojeni pripremni razgovori, podrška osobe od povjerenja, dodatno vrijeme, alternativni načini izražavanja, pažljivo strukturiranje redosljeda izlaganja i mogućnost indirektne komunikacije. Naglašava se da medijator treba da prekine ili ne započne zajednički razgovor kada neravnotežu nije moguće dovoljno ublažiti.

9. Komunikacija sa djecom kojoj je potrebna dodatna podrška
Tema obuhvata komunikaciju sa djecom sa smetnjama u razvoju, djecom sa teškoćama mentalnog zdravlja, djecom koja su preživjela traumu, djecom bez roditeljskog staranja, migrantima i djecom koja ne razumiju jezik postupka. Razmatraju se pristupačne i lako razumljive informacije, alternativna i augmentativna komunikacija, tumačenje na znakovni jezik, prisustvo osobe od povjerenja, prilagođavanje prostora, tempa i trajanja razgovora i konsultovanje drugih stručnjaka kada je potrebno. Učesnici razmatraju i na koji način rodni stereotipi, društvena očekivanja i različita iskustva djevojčica i dječaka mogu uticati na spremnost da govore o događaju, izraze emocije, prihvate odgovornost i zatraže pomoć. Posebna pažnja posvećuje se komunikaciji koja ne počiva na stereotipima i koja uvažava individualne potrebe svakog djeteta. 

10. Upravljanje emocijama, tišinom i konfliktom
Tema razvija sposobnost medijatora da prepozna i prihvati emocije učesnika, a da ne pokušava da ih prerano smiri ili usmjeri ka sporazumu. Razmatraju se profesionalne reakcije na ljutnju, plač, tišinu, povlačenje, optuživanje i eskalaciju konflikta. Posebna pažnja posvećuje se procjeni kada emocije predstavljaju sastavni dio restorativnog dijaloga, a kada ukazuju da je potrebno napraviti pauzu, održati odvojeni razgovor, odložiti ili prekinuti medijaciju. Naglašava se da zadatak medijatora nije da ukloni neprijatne emocije, već da omogući njihovo bezbjedno izražavanje kada ono doprinosi restorativnom procesu, uz prepoznavanje trenutka kada intenzitet emocija onemogućava dobrovoljno i smisleno učešće.
[bookmark: _Toc237542864]Predložene praktične vježbe
Vježba 1 – Objasnite medijaciju djetetu
Učesnici dobijaju formalno objašnjenje postupka medijacije i zadatak da ga prilagode djetetu uzrasta od 12 ili 16 godina.
Potrebno je objasniti:
· svrhu medijacije;
· ulogu medijatora;
· dobrovoljnost;
· povjerljivost i njene granice;
· mogućnost odustajanja;
· šta se dešava ako sporazum nije postignut.
Grupa procjenjuje da li je objašnjenje razumljivo i kako je provjereno razumijevanje.

Vježba 2 – Kako pitamo?
Učesnici dobijaju niz pitanja koja medijator može postaviti, uključujući otvorena, zatvorena, sugestivna, optužujuća i restorativna pitanja. U grupama procjenjuju kako svako pitanje može uticajti na djete i preformulišu neodgovarajuća pitanja. 
na primjer:
· “Zašto si to uradio?”
· “Zar nisi znao da će ga to povrijediti?”
· “Zašto nisi odmah rekao roditeljima?”
· “Da li ti je žao?”;
Učesnici ih preoblikuju u pitanja koja omogućavaju slobodno izražavanje perspektive, posljedica, potreba i odgovornosti.

Vježba 3 – Reakcija na snažne emocije
Učesnici dobijaju kratke situacije: 
· dijete ćuti;
· oštećeni počinje da plače;
· maloljetnik se ljuti i optužuje oštećenog;
· roditelj zahtijeva trenutno izvinjenje.
Zadatak je da formulišu profesionalnu reakciju medijatora i odluče da li razgovor treba nastaviti, usporiti, privremeno prekinuti ili nastaviti odvojeno.
[bookmark: _Toc237542865]Metode rada
· interaktivno predavanje;
· analiza pisanih ili video primjera komunikacije;
· demonstracija komunikacijskih tehnika i restorativnog postavljanja pitanja;
· igranje uloga;
· praktične radionice;
· rad u trojkama uz posmatračku listu;
· grupna i individualna refleksija;
· strukturisana povratna informacija predavača.

4 sata
[bookmark: _Toc237542867]6.6. Modul 6. Priprema medijacije: odvojeni razgovori sa maloljetnikom i oštećenim i procjena uslova za zajednički razgovor
[bookmark: _Toc237542868]Svrha modula
Modul ima za cilj da osposobi učesnike za pripremu medijacije kroz strukturisane odvojene razgovore sa maloljetnikom i oštećenim, u skladu sa metodologijom medijacije između maloljetnog i oštećenog koja se primjenjuje u Crnoj Gori. Odvojeni pripremni razgovori predstavljaju prvu i drugu fazu procesa medijacije i imaju višestruku funkciju. Oni omogućavaju učesnicima da razumiju postupak i svoja prava, slobodno odluče o učešću, izraze svoju perspektivu, potrebe, očekivanja i zabrinutosti i pripreme se za mogući zajednički razgovor.

Istovremeno, kroz odvojene razgovore medijator procjenjuje da li postoje uslovi za bezbjedno, dobrovoljno i djelotvorno sprovođenje medijacije, uključujući spremnost učesnika, neravnotežu moći, bezbjednosne rizike, rizik od ponovne viktimizacije, potrebna prilagođavanja i druge okolnosti relevantne za nastavak postupka. Posebna pažnja posvećuje se razlikama u ciljevima i načinu vođenja razgovora sa maloljetnikom i razgovora sa oštećenim.
Modul razvija sposobnost medijatora da, nakon odvojenih razgovora, donese obrazloženu profesionalnu odluku o tome da li postoje uslovi za prelazak na zajednički razgovor, da li su prethodno potrebne dodatne pripremne ili zaštitne mjere ili medijaciju ne treba nastaviti.[footnoteRef:24]  [24:  Prilikom razvoja ovog modula korišćen je Priručnik za obuku posrednika – Posredovanje između maloljetnog učinioca krivičnog djela i oštećenog lica/žrtve  (primjena vaspitnog naloga – poravnanje sa oštećenim), Centar za posredovanje Crne Gore, Stevanović, I., Popović Gavranović, D. i Gmaz Luški, V., 2018, i to naročito o metodologijama pripreme i vođenja odvojenih razgovora sa maloljetnikom i oštećenim. Za razvoj modula dodatno su korišćena iskustva i dobra praksa Norveške službe za medijaciju (Norwegian National Mediation Service), naročito u dijelu koji se odnosi na procijenu podobnosti predmeta, pripremu učesnika i profesionalnu ulogu medijatora i uz korišćenje smjernica sadržanih u publikaciji The Mediator’s Handbook: Basic Principles and Practice Advice for Facilitators of Restorative Justice (Central Administration of the Norwegian National Mediation Service, 2021).] 

[bookmark: _Toc237542869]Ishodi učenja
Po završetku modula učesnici će biti osposobljeni da:
· objasne svrhu i strukturu odvojenih pripremnih razgovora kao prve i druge faze postupka medijacije;
· pripreme i vode odvojeni razgovor sa maloljetnikom;
· pripreme i vode odvojeni razgovor sa oštećenim;
· procijene da li je predmet pogodan za medijaciju u skladu sa zakonom, principima restorativne pravde i pravima djeteta;
· procijene dobrovoljnost i informisanost pristanka svih učesnika;
· prepoznaju okolnosti koje mogu predstavljati prepreku ili rizik za sprovođenje medijacije;
· procijene neravnotežu moći između učesnika i planiraju odgovarajuće mjere za njeno ublažavanje;
· procijene spremnost maloljetnika i oštećenog za učešće u restorativnom dijalogu;
· identifikuju potrebe za komunikacijskim, procesnim ili drugim prilagođavanjima;
· planiraju individualne pripremne razgovore sa učesnicima;
· odluče kada medijaciju treba odložiti, prekinuti ili ne započeti;
· kontinuirano procijenjuju da li su i dalje ispunjeni uslovi za bezbjedno, dobrovoljno i djelotvorno sprovođenje medijacije.
[bookmark: _Toc237542870]Profesionalne kompetencije koje se razvijaju
Znanja
· kriterijumi za procjenu podobnosti predmeta za medijaciju;
· svrha, struktura i sadržaj odvojenog razgovora sa maloljetnikom i oštećenim;
· faktori koji utiču na dobrovoljnost i informisani pristanak;
· razvojne potrebe djece relevantne za učešće u medijaciji;
· faktori rizika i zaštitni faktori;
· različiti oblici neravnoteže moći između učesnika;
· bezbjednosni rizici i zaštitne mjere.

Vještine
· vođenje strukturisanih odvojenih razgovora sa maloljetnikom i oštećenim;
· objašnjenje postupka i provjera razumijevanja i dobrovoljnosti;
· istraživanje perspektive, potreba, očekivanja i zabrinutosti učesnika;
· procjena spremnosti na zajednički restorativni dijalog;
· identifikovanje rizika, neravnoteže moći i potrebnih prilagođavanja; 
· planiranje potrebnih prilagođavanja;
· donošenje obrazložene odluke o nastavku medijacije.

Profesionalni stavovi i vrijednosti
· odgovornost za sigurnost svih učesnika;
· nepristrasnost tokom procjene;
· spremnost da se medijacija ne sprovede kada nijesu ispunjeni uslovi;
· poštovanje autonomije učesnika;
· uvažavanje individualnih okolnosti svakog djeteta.
[bookmark: _Toc237542871]Ključne teme
1. Procjena podobnosti kao kontinuirani proces
Tema obrađuje značaj početne procjene kao jednog od najvažnijih koraka u postupku medijacije. Razmatra se procjena podobnosti kao kontinuirani profesionalni proces koji započinje pripremom predmeta, produbljuje se kroz odvojene razgovore sa učesnicima i nastavlja tokom cijelog postupka. Naglašava se da upućivanje predmeta od strane državnog tužioca predstavlja pravnu pretpostavku za pokretanje postupka, ali ne zamjenjuje profesionalnu procjenu medijatora o tome da li postoje uslovi za dobrovoljno, bezbjedno i smisleno učešće konkretnih učesnika. 

2. Šta medijator procjenjuje tokom pripreme medijacije? 
Tokom pripreme medijacie, medijator utvrđuje da li maloljetnik i oštećeni razumiju svrhu, tok i moguće posljedice medijacije i da li slobodno pristaju na učešće. Posebna pažnja posvećuje se razlikovanju stvarne dobrovoljnosti od pristanka datog pod pritiskom roditelja, vršnjaka, škole ili drugih autoriteta. Razmatra se procjena emocionalne, razvojne i komunikacijske spremnosti učesnika za medijaciju, sposobnost učesnika da izraze svoju perspektivu i potrebe, spremnost maloljetnika da razmotri posljedice svog postupanja i mogućnosti popravanja štete, strah, zastrašivanje i druge bezbjednosne rizike, različite oblike neravnoteže između učesnika koji mogu uticati na pravičnost i kvalitet medijacije. Prilikom procjene podobnosti predmeta posebna pažnja posvećuje se neravnotežama moći koje mogu proisteći iz uzrasta, pola, fizičke snage, razvojnih sposobnosti, porodičnih okolnosti, smetnji u razvoju, mentalnog zdravlja, socioekonomskog položaja, uticaju roditelja, zastrašivanju ili manipulaciji, riziku od ponovne viktimizacije i drugim faktorima.

3. Djeca u ranjivim situacijama
Tema obrađuje pripremu medijacije kada učestvuju djeca sa smetnjama u razvoju, djeca bez roditeljskog staranja, djeca migranti, djeca žrtve nasilja, djeca sa iskustvom traume ili druga djeca kojoj je potrebna dodatna podrška. Posebna pažnja posvećuje se procjeni potrebnih komunikacijskih, razumnih i procesnih prilagođavanja.

4. I faza – Odvojeni pripremni razgovor sa maloljetnikom 
Odvojeni razgovor sa maloljetnikom predstavlja prvu fazu pripreme medijacije i omogućava medijatoru da uspostavi profesionalni odnos sa djetetom, objasni postupak i svoju ulogu, provjeri razumijevanje i dobrovoljnost učešća i omogući maloljetniku da iznese svoje viđenje događaja bez prisustva oštećenog.

Tokom razgovora medijator istražuje kako maloljetnik razumije ono što se dogodilo, kako sagledava posljedice svog postupanja, šta očekuje od medijacije i da li je spreman da čuje perspektivu oštećenog i razmotri mogućnosti popravljanja štete. Medijator ne vodi ispitivanje, ne utvrđuje krivicu i ne zahtijeva unaprijed određeno priznanje ili izvinjenje. Razgovor takođe služi identifikovanju mogućeg pritiska roditelja ili drugih lica, strahova, komunikacijskih potreba, emocionalne spremnosti, podrške i drugih okolnosti relevantnih za zajednički razgovor.

Medijator priprema maloljetnika za proces, ali ga ne podučava šta treba da kaže, ne uvježbava izvinjenje i ne pregovara unaprijed o sadržaju mogućeg sporazuma.

5. II faza – Odvojeni pripremni razgovor sa oštećenim 
Odvojeni razgovor sa oštećenim omogućava medijatoru da objasni postupak i prava oštećenog, provjeri dobrovoljnost i osjećaj sigurnosti i omogući oštećenom da izrazi svoje viđenje događaja, posljedice koje je događaj imao, potrebe, očekivanja i zabrinutosti u vezi sa mogućim susretom sa maloljetnikom.
Posebno se procjenjuje da li oštećeni osjeća strah ili pritisak, šta očekuje od maloljetnika i od procesa, da li postoje teme o kojima želi ili ne želi da razgovara i šta mu je potrebno da bi eventualni zajednički razgovor bio bezbjedan i smislen.
Medijator mora jasno staviti do znanja da učešće ne podrazumijeva obavezu da oštećeni oprosti, prihvati izvinjenje, prihvati predloženo popravljanje štete ili postigne sporazum. Posebna pažnja posvećuje se sprečavanju ponovne viktimizacije i očuvanju kontrole oštećenog nad sopstvenim učešćem. Razgovor se vodi uz sve standarde komunikacije prilagođene djetetu i potrebna procesna i komunikacijska prilagođavanja.

6. Procjena spremnosti na zajednički razgovor 
Nakon odvojenih razgovora medijator procjenjuje da li postoje uslovi za prelazak na zajednički razgovor. Sama saglasnost oba učesnika nije dovoljna ukoliko postoje okolnosti koje mogu ugroziti sigurnost, dobrovoljnost ili ravnopravno učešće.
Medijator razmatra naročito:
· da li oba učesnika razumiju svrhu i pravila zajedničkog razgovora;
· da li slobodno žele da učestvuju;
· da li su dovoljno emocionalno pripremljeni;
· da li postoje realna očekivanja od procesa;
· da li postoji rizik od zastrašivanja, ponižavanja ili ponovne viktimizacije;
· da li se postojeća neravnoteža moći može dovoljno ublažiti;
· koja pravila, podrška i prilagođavanja su potrebni;
· da li je potrebno dodatno pripremiti jednog ili oba učesnika prije zajedničkog razgovora.
Ishod procjene može biti: prelazak na zajednički razgovor, dodatna priprema, odlaganje ili obustavljanje medijacije.

7. Planiranje zajedničkog razgovora 
Tema razmatra donošenje profesionalne odluke o načinu sprovođenja medijacije.
Posebna pažnja posvećuje se:
· izboru mjesta održavanja;
· vremenu održavanja;
· prisustvu roditelja ili drugih lica;
· potrebnim prilagođavanjima;
· bezbjednosnim mjerama;
· redosljed dolaska i odlaska učesnika;
· raspored sjedenja;
· način otvaranja sastanka; 
· pravila komunikacije; 
· dogovoreni način reagovanja ako se neko od učesnika osjeti nesigurno ili želi pauzu;
· situacijama u kojima medijaciju treba odložiti ili obustaviti.

8. Donošenje odluke o podobnosti
Tema integriše prethodne sadržaje kroz donošenje obrazložene profesionalne odluke o tome da li će medijacija biti sprovedena. Naglašava se da odluka mora biti zasnovana na individualnim okolnostima konkretnog slučaja, zaštiti prava svih učesnika i principima restorativne pravde.

Posebno se razmatra načelo nenanošenja štete („Do No Harm“) kao jedno od osnovnih profesionalnih načela procjene podobnosti za medijaciju. Medijator procjenjuje da li bi sam postupak mogao izazvati ili povećati rizik od dodatne štete za bilo kog učesnika, pri čemu se posebno procjenjuje postojanje prethodnog ili aktuelnog nasilja, zastrašivanja, neravnoteže moći između učesnika, rizika od ponovne viktimizacije ili retraumatizacije, kao i mogućnosti da jedan učesnik utiče na slobodno i dobrovoljno odlučivanje drugog. Ukoliko medijator procijeni da se bezbjednost, ravnopravnost ili dobrovoljnost ne mogu obezbijediti, ili da bi nastavak postupka mogao biti suprotan najboljim interesima djeteta ili pravima oštećenog, medijacija se ne pokreće ili se prekida. Cilj je utvrditi da li restorativni proces može biti bezbjedan i smislen za konkretne učesnike, a ne po svaku cijenu sprovesti medijaciju.

Vježba 1 – Da li je postoje uslovi za započinjanje pripreme?
Grupe dobijaju različite slučajeve i procjenjuju:
· da li postoje uslovi za medijaciju;
· koje informacije nedostaju;
· koje rizike treba dodatno procijeniti;
· da li bi medijaciju sproveli.

Vježba 2 – I faza: Odvojeni razgovor sa maloljetnikom
Učesnici rade u grupama od tri člana: medijator, maloljetnik i posmatrač. Medijator vodi strukturisani pripermni razgovor sa maloljetnikom. Posmatrač koristi kontrolnu listu koja prati:
· uspostavljanje odnosa i objašnjenje uloge medijatora;
· objašnjenje postupka i provjeru razumijevanja;
· procjenu dobrovoljnosti;
· procjenu očekivanja;
· razgovor o posljedicama događaja;
· spremnost da čuje perspektivu oštećenog;
· moguće načine popravljanja štete;
· pritiske, strahove i potrebnu podršku;
· pripremu za mogući zajednički razgovor.
Nakon simulacije slijede samoprocjena medijatora, povratna informacija “maloljetnika”, povratna informacija posmatrača i komentar predavača.

Vježba 3 – II faza: Odvojeni razgovor sa oštećenim 
Učesnici rade u grupama od tri člana: medijator, oštećeni i posmatrač. Medijator vodi strukturisani pripermni razgovor sa oštećenim. Posmatrač koristi kontrolnu listu koja prati:
· uspostavljanje odnosa i objašnjenje uloge medijatora;
· objašnjenje postupka i provjeru razumijevanja;
· procjenu osjećaja sigurnosti;
· procjenu dobrovoljnosti;
· potrebe i očekivanja;
· razgovor o posljedicama događaja;
· pritiske, strahove i zabrinutosti;
· šta želi da maloljetnik razumije; 
· granice onoga o čemu želi da razgovara;
· očekivanja u vezi sa izvinjenjem ili popravljanjem štete; 
· rizik od ponovne viktimizacije;
· potrebna podrška i prilagođavanja;
· pripremu za mogući zajednički razgovor.
Nakon simulacije slijede samoprocjena medijatora, povratna informacija “oštećenog”, povratna informacija posmatrača i komentar predavača.

Vježba 4 – Idemo li na završni razgovor?
Grupe dobijaju kompletan predmet i informacije o obe simulacije. Treba da odgovore na pitanje: da li prelazimo na III fazu? Ako da, pod kojim uslovima? Ako ne, zašto ne i šta je sljedeći korak? 

· interaktivno predavanje;
· analiza slučajeva;
· rad u manjim grupama;
· simulacije pripremnih razgovora;
· igranje uloga;
· vođene diskusije;
· refleksija o profesionalnoj praksi.

[bookmark: _Toc237542875]6.7. Modul 7. III faza – zajednički razgovor i metode vođenja medijacije 
[bookmark: _Toc237542876]Svrha modula
Modul ima za cilj da osposobi učesnike za profesionalno vođenje treće faze postupka medijacije – zajedničkog razgovora između maloljetnika i oštećenog, nakon što su kroz odvojene pripremne razgovore utvrđeni uslovi za njegovo sprovođenje. Posebna pažnja posvećuje se strukturiranju zajedničkog razgovora i primjeni odgovarajućih metoda i tehnika medijacije koje omogućavaju učesnicima da slobodno izraze svoja iskustva, potrebe i očekivanja, preuzmu odgovornost i zajednički razmotre mogućnosti popravljanja štete.

Modul razvija praktične kompetencije medijatora za otvaranje i strukturiranje zajedničkog razgovora, facilitaciju restorativnog dijaloga, upravljanje komunikacijom, emocijama, konfliktom i neravnotežom moći, primjenu različitih metoda medijacije i podršku učesnicima u pronalaženju dobrovoljnog i ostvarivog restorativnog rješenja. Poseban značaj pridaje se sposobnostima medijatora da procijeni kada treba promijeniti metod rada, napraviti pauzu, održati odvojen razgovor ili prekinuti zajednički sastanak radi zaštite prava i sigurnosti učesnika.[footnoteRef:25] [25:  Prilikom razvoja ovog modula korišćen je Priručnik za obuku posrednika – Posredovanje između maloljetnog učinioca krivičnog djela i oštećenog lica/žrtve  (primjena vaspitnog naloga – poravnanje sa oštećenim), Centar za posredovanje Crne Gore, Stevanović, I., Popović Gavranović, D. i Gmaz Luški, V., 2018, naročito u dijelu koji se odnosi na zajednički razgovor i metode postupka medijacije. Modul je dodatno razvijen u skladu sa savremenim evropskim standardima restorativne pravde, uključujući European Forum for Restorative Justice, Connecting People to Restore Just Relations, Practical Guide on Values and Standards for Restorative Justice Practices, 2018.] 

Po završetku modula učesnici će biti osposobljeni da:
· planiraju i vode zajednički razgovor kao treću fazu postupka medijacije;
· primjenjuju odgovarajuće metode i tehnike medijacije u skladu sa tokom dijaloga, odnosom među učesnicima i okolnostima konkretnog slučaja;
· uspostave sigurnu, nepristrasnu i podsticajnu atmosferu za restorativni dijalog;
· primjenjuju tehnike aktivnog slušanja i facilitacije dijaloga;
· upravljaju komunikacijom između učesnika uz poštovanje njihovih prava i dostojanstva;
· podstiču maloljetnika da preuzme odgovornost za posljedice svog ponašanja bez nametanja priznanja ili izvinjenja;
· omoguće oštećenom da izrazi svoje potrebe i očekivanja;
· prepoznaju i odgovore na snažne emocionalne reakcije učesnika;
· upravljaju zastojima i konfliktima tokom medijacije;
· podrže učesnike da samostalno razviju dobrovoljno, pravično i ostvarivo rješenje, bez nametanja sadržaja sporazuma od strane medijatora.
[bookmark: _Toc237542878]Profesionalne kompetencije koje se razvijaju
Znanja
· struktura i ciljevi zajedničkog razgovora kao treće faze medijacije;
· metode vođenja medijacije i kriterijumi za njihov izbor i prilagođavanje;
· principi restorativnog dijaloga;
· uloga medijatora tokom zajedničkog sastanka;
· psihološki aspekti konflikta i pomirenja;
· komunikacijske tehnike u restorativnoj pravdi;
· upravljanje emocijama i konfliktima;
· elementi kvalitetnog sporazuma.

Vještine
· strukturiranje i otvaranje zajedničkog razgovora;
· facilitacija razmjene perspektiva između učesnika;
· primjene različitih metoda i tehnika medijacije;
· aktivno slušanje, parafraziranje, reflektovanje i sažimanje;
· postavljanje otvorenih pitanja;
· upravljanje emocijama, konfliktom i zastojima;
· održavanje nepristrasnosti;
· balansiranje učešća svih učesnika i upravljanje neravnotežom moći;
· podsticanje preuzimanja odgovornosti bez prinude;
· podrška učesnicima u razvoju mogućnosti popravljanja štete i postizanju sporazuma; 
· prepoznavanje kada zajednički razgovor treba privremeno ili trajno prekinuti.

Profesionalni stavovi i vrijednosti
· poštovanje autonomije svih učesnika;
· nepristrasnost;
· profesionalno strpljenje;
· povjerenje u sposobnost učesnika da pronađu rješenje;
· uvažavanje različitih iskustava i emocija;
· odgovornost za sigurnost i kvalitet procesa.

Ključne teme
1. III faza – svrha i struktura zajedničkog razgovora
Zajednički razgovor predstavlja treću fazu postupka medijacije i sprovodi se kada je nakon odvojenih pripremnih razgovora procijenjeno da postoje uslovi za dobrovoljno, bezbjedno i smisleno učešće obje strane. Učesnici upoznaju strukturu zajedničkog razgovora, svrhu pojedinih njegovih dijelova i ulogu medijatora u omogućavanju dijaloga bez preuzimanja odgovornosti za sadržaj rješenja.
Naglašava se da struktura predstavlja profesionalni okvir, a ne rigidnu proceduru, te tako medijator prilagođava tempo, redosljed i način rada potrebama učesnika i razvoju konkretnog dijaloga

2. Otvaranje medijacije i stvaranje sigurnog prostora
Tema obrađuje način predstavljanja medijatora, objašnjavanje svrhe i pravila medijacije, potvrđivanje dobrovoljnosti i povjerljivosti, uspostavljanje međusobnog poštovanja i stvaranje atmosfere u kojoj se svi učesnici osjećaju sigurno da govore. Posebno se razmatra potvrđivanje dogovora i informacija iz odvojenih pripremnih razgovora koje je dozvoljeno prenijeti u zajednički razgovor, kao i poštovanje povjerljivosti informacija koje učesnik nije pristao da podijeli.

3. Iznošenje perspektive učesnika 
Medijator omogućava maloljetniku i oštećenom da svojim riječima izraze kako razumiju događaj i njegove posljedice, bez prekidanja, optuživanja ili nametanja zajedničke verzije događaja. Cilj je omogućavanje svakom učesniku da bude saslušan i da čuje perspektivu druge strane. Posebna pažnja posvećuje se redosljedu izlaganja, načinu reagovanja na međusobno neslaganje i zaštiti oštećenog od osporavanja ili umanjivanja njegovog iskustva.

4. Vođenje restorativnog dijaloga
Tema predstavlja osnovne tehnike facilitacije dijaloga kojima medijator podstiče učesnike da govore o događaju, njegovim posljedicama, svojim osjećanjima, potrebama i očekivanjima. Posebna pažnja posvećuje se aktivnom slušanju, otvorenim pitanjima, parafraziranju, sumiranju i provjeri razumijevanja. Nakon iznošenja perspektiva, medijator postepeno usmjerava dijalog ka posljedicama događaja, potrebama učesnika i pitanjima koja su za njih važna. Koriste se aktivno slušanje, parafraziranje, reflektovanje, sažimanje, preoblikovanje i restorativna pitanja, uz stalnu provjeru razumijevanja i ravnopravnosti učešća.

5. Metode vođenja medijacije
Tema upoznaje učesnike sa različitim metodama vođenja medijacije koje medijator može koristiti u zavisnosti od potreba učesnika, odnosa među njima, nivoa konflikta, emocionalne spremnosti i mogućnosti neposredne komunikacije. Posebno se razmatraju metode opisane u Priručniku za obuku posrednika Centra za alternativno rješavanje sporova iz 2018. godine, kao i kriterijumi za izbor odgovarajućeg pristupa u konkretnom slučaju. Ove metode su:
· standardna metoda;
· metoda „poštar“;
· metoda „ogledalo“;
· metoda „vodeničko kolo“;
· „tandem“;
· „miješani parovi“;
· drugi oblici neposredne i posredne komunikacije predviđeni metodologijom.

6. Preuzimanje odgovornosti i razumijevanje posljedica
Tema razmatra kako medijator može omogućiti maloljetniku da razumije posljedice svog ponašanja i sopstvenu odgovornost za njih, bez prinude na određenu izjavu, priznanje krivice ili izvinjenje. Istovremeno se razmatra pravo oštećenog da izrazi posljedice koje je krivično djelo imalo na njegov život i da dobije odgovore na pitanja koja smatra važnim. Medijator razlikuje autentično preuzimanje odgovornosti od formalnog izvinjenja izrečenog radi brzog završetka postupka.

7. Upravljanje emocijama, konfliktom, zastojima i neravnotežom moći 
Tema obrađuje postupanje u situacijama snažnih emocionalnih reakcija, ljutnje, straha, stida, plača, ćutanja, povlačenja, prekida komunikacije, optuživanja, dominacije jednog učesnika, pritiska roditelja i drugih situacija koje mogu poremetiti ravnopravnost ili sigurnost dijaloga. Razmatra se kada medijator treba usporiti razgovor, preformulisati pitanje, podsjetiti na pravila, napraviti pauzu, održati odvojeni razgovor, promijeniti metod rada ili prekinuti medijaciju.

8. Neravnoteža moći tokom medijacije
Tema razmatra kako medijator tokom zajedničkog sastanka prepoznaje i ublažava neravnotežu moći između učesnika. Posebna pažnja posvećuje se ravnopravnom učešću djece različitog uzrasta, razvojnih sposobnosti i životnih okolnosti, kao i zaštiti djece u posebno ranjivim situacijama od pritiska, manipulacije ili zastrašivanja.

9. Od potreba ka mogućnostima popravljanja štete
Tek nakon što su učesnici imali priliku da izraze perspektive, posljedice i potrebe, medijator otvara prostor za razmatranje mogućih načina popravljanja štete. Učesnici sami predlažu moguće opcije, dok medijator podržava njihovo razjašnjavanje, provjerava razumijevanje i pomaže u procjeni njihove realnosti i izvodljivosti bez nametanja rješenja.
Restorativno rješenje može obuhvatiti različite oblike materijalnog ili simboličkog popravljanja štete, ponašanje usmjereno na obnovu odnosa ili druge dogovorene obaveze, u granicama zakona i najboljih interesa djeteta.

10. Postizanje sporazuma
Tema obrađuje način na koji medijator podržava učesnike u pronalaženju rješenja koje odgovara njihovim potrebama i interesima. Posebna pažnja posvećuje se tome da sporazum bude dobrovoljan, pravičan, realan, ostvariv i usmjeren na popravljanje štete, preuzimanje odgovornosti i reintegraciju maloljetnika. Pravna i tehnička izrada sporazuma, dokumentovanje i izvještavanje detaljno se obrađuju u Modulu 8.

11. Završavanje zajedničkog razgovora
Tema obrađuje završetak zajedničkog sastanka, potvrđivanje postignutih dogovora, planiranje narednih koraka i način završavanja medijacije kada sporazum nije postignut. Posebna pažnja posvećuje se očuvanju dostojanstva svih učesnika bez obzira na ishod postupka.

Vježba 1 – Otvaranje III faze
Učesnici u parovima simuliraju početak medijacije.
Procjenjuje se:
· predstavljanje medijatora;
· objašnjenje postupka;
· raspored sjedenja; 
· provjera dobrovoljnosti;
· uspostavljanje osnovnih pravila.

Vježba 2 – Od perspektiva do restorativnog dijaloga
U manjim grupama učesnici vode simulaciju razgovora između maloljetnika i oštećenog koja treba da obuhvati:
· obezbjeđivanje da obe strane govore;
· rukovođenje neslaganjima; 
· reflektovanje ključnih poruka; 
· razmatranje posljedica;
· identifikovanje potreba. 

Posmatrač koristi kontrolnu listu koja obuhvata:
· aktivno slušanje;
· neutralnost;
· otvorena pitanja;
· ravnopravnost učesnika;
· upravljanje emocijama;
· izbjegavanje okrivljavanja;
· rukovođenje neravnotežom moći;
· komunikaciju prilagođenu djeci.

Vježba 3 – Izbor metode
Grupe dobijaju nekoliko različitih situacija i odlučuju koja metoda medijacije bi bila najprimjerenija i zašto.
Na primjer:
· oštećeni ne želi neposredan razgovor, ali želi da prenese poruku;
· oba učesnika žele susret, ali komunikacija brzo eskalira;
· jedan učesnik teško govori u prisustvu drugog;
· postoji značajna, ali potencijalno ublaživa neravnoteža moći.
Grupe biraju odgovarajući metod, obrazlažu izbor i demonstriraju njegovu primjenu.

Vježba 4 – Cjelokupna III faza
Učesnici treba da sprovedu ceo postupak. Simulacija obuhvata: 
· otvaranje;  
· perspektive;
· posljedice i potrebe; 
· odgovornost; 
· težak momenat koji uvodi predavač; 
· postizanje dogovora. 

· interaktivno predavanje;
· demonstracija različitih metoda medijacije;
· analiza video ili pisanih primjera;
· simulacije pojedinačnih segmenata zajedničkog razgovora;
· cjelovite simulacije III faze; 
· igranje uloga;
· rad u grupama od tri učesnika uz posmatračke liste;
· strukturisana refleksija.
[bookmark: _Toc237542882]Preporučeno trajanje

[bookmark: _Toc237542883]6.8. Modul 8. Sporazum, okončanje postupka, dokumentovanje, praćenje i međuinstitucionalna saradnja

Modul ima za cilj da osposobi učesnike za pravilno okončanje postupka medijacije nakon završetka restorativnog dijaloga, sa posebnim naglaskom na formulisanje i provjeru sadržaja postignutog sporazuma, dokumentovanje toka i ishoda medijacije, saradnju sa državnim tužilaštvom i drugim nadležnim institucijama, kao i praćenje izvršenja preuzetih obaveza u skladu sa zakonom.

Posebna pažnja posvećuje se razlikovanju odgovornosti učesnika za sadržaj dogovora od odgovornosti medijatora za zakonitost i kvalitet procesa, kao i razgraničenju uloge medijatora od uloga drugih institucija nakon završetka medijacije. Modul obrađuje zaštitu povjerljivosti, pravilno izvještavanje i postupanje u situacijama kada sporazum nije postignut, nije izvršen ili je izvršen samo djelimično.
[bookmark: _Toc237542885]Ishodi učenja
Po završetku modula učesnici će biti osposobljeni da:
· razlikuju različite načine okončanja medijacije, postizanjem sporazuma, bez postizanja sporazuma ili prekidom postupka, kao i njihove pravne i profesionalne posljedice;
· podrže učesnike u jasnom formulisanju njihovog dogovora i sačine sporazum koji vjerno odražava njihovu slobodno izraženu volju, a koji je  zakonit, razumljiv, realan i ostvariv;
· prepoznaju kada predložena obaveza ima kazneni, ponižavajući, nesrazmjeran ili na drugi način neprihvatljiv karakter i ne može biti dio restorativnog sporazuma;
· pravilno dokumentuju tok i ishod medijacije u skladu sa zakonom i pravilima povjerljivosti;
· pripreme odgovarajuće izvještaje za državno tužilaštvo;
· razlikuju informacije koje mogu je potrebno evidentirati radi dokumentovanja toka i ishoda postupka od sadržaja restorativnog dijaloga koji ostaje povjerljiv;
· sarađuju sa državnim tužilaštvom, Centrom za alternativno rješavanje sporova, centrom za socijalni rad i drugim nadležnim institucijama u okviru svojih nadležnosti;
· razumiju svoju ulogu u praćenju izvršenja sporazuma i granice svojih ovlašćenja;
· postupe profesionalno kada sporazum nije postignut ili nije izvršen.
[bookmark: _Toc237542886]Profesionalne kompetencije koje se razvijaju
Znanja
· pravna priroda sporazuma postignutog u medijaciji;
· elementi kvalitetnog restorativnog sporazuma;
· razlika između sadržaja dogovora koji određuju učesnici i profesionalne odgovornosti medijatora prilikom njegove formalizacije; 
· standardi proporcionalnosti, ostvarivosti i restorativnog karaktera obaveza sadržanih u sporazumu;
· pravila dokumentovanja postupka;
· pravila povjerljivosti i zaštite podataka;
· obaveze izvještavanja;
· institucionalne nadležnosti nakon završetka medijacije;
· pravne posljedice uspješno i neuspješno završene medijacije.

Vještine
· prevođenje dogovora učesnika u jasan, razumljiv i ostvariv pisani sporazum bez mijenjanja ili nametanja sadržaja njihovog dogovora;
· provjera da li svaki učesnik razumije sadržaj sporazuma, svoje obaveze, rokove ili posljedice dogovora prije njegovog prihvatanja;
· razlikovanje restorativnih od kaznenih elemenata sporazuma;
· sačinjavanje odgovarajuće dokumentacije;
· priprema izvještaja za državno tužilaštvo;
· profesionalna komunikacija sa drugim institucijama;
· prepoznavanje potrebe za dodatnim upućivanjem učesnika na usluge podrške;
· zaštita povjerljivosti tokom dokumentovanja.

Profesionalni stavovi i vrijednosti
· poštovanje principa da sporazum pripada učesnicima, dok je odgovornost medijatora da obezbijedi kvalitet i integritet procesa;
· odgovornost za tačnost i profesionalnost dokumentacije;
· poštovanje autonomije učesnika;
· dosljedno poštovanje povjerljivosti;
· transparentnost profesionalnog postupanja;
· razumijevanje značaja međuinstitucionalne saradnje;
· odgovornost za očuvanje integriteta restorativnog postupka.
[bookmark: _Toc237542887]Ključne teme
1. Završetak medijacije
Tema obrađuje različite načine okončanja postupka medijacije. Posebna pažnja posvećuje se razlikovanju uspješno završene medijacije sa postignutim sporazumom, medijacije u kojoj sporazum nije postignut i situacija u kojima se postupak prekida zbog neispunjenih uslova za njegovo dalje vođenje. Naglašava se da postizanje sporazuma nije samo po sebi dokaz uspješnost medijacije, niti je nepostizanje sporazuma nužno pokazatelj neuspjeha medijatora. Kvalitet procesa procjenjuje se prema dobrovoljnom učešću učesnika, sigurnosti, smislenom učešću, poštovanju prava učesnika i restorativnom karakteru postupka.

2. Sporazum u medijaciji
Tema obrađuje prelazak od usmenog dogovora postignutog tokom zajedničkog razgovora ka njegovom jasnom i preciznom formulisanju u pisanom sporazumu. Učesnici analiziraju kako sporazum treba da odražava volju učesnika, bude dobrovoljan, zakonit, realan i ostvariv, te usmjeren na popravljanje štete, preuzimanje odgovornosti i obnovu narušenih odnosa. Posebno se razmatraju rokovi, način izvršenja, odgovornost za pojedine obaveze i način provjere izvršenja. Posebna pažnja posvećuje se vođenju računa da obaveze maloljetnika odgovaraju njegovom uzrastu, sposobnostima i realnim životnim okolnostima i da ne predstavljaju prikrivenu kaznu, ponižavanje ili nesrazmjerno opterećenje.

[bookmark: _GoBack]3. Dokumentovanje medijacije
Tema razmatra pravila vođenja dokumentacije tokom i nakon medijacije. Učesnici analiziraju koje informacije treba evidentirati, na koji način dokumentovati ishod postupka i kako obezbijediti zaštitu povjerljivih podataka u skladu sa zakonom i profesionalnim standardima. 
Posebno se razlikuje dokumentovanje procesa od dokumentovanja sadržaja razgovora: dokumentacija treba da omogući utvrđivanje da je postupak sproveden u skladu sa pravilima, ali ne smije pretvoriti povjerljivi restorativni dijalog u detaljan zapisnik o izjavama učesnika.

4. Povjerljivost i izvještavanje
Tema obrađuje odnos između povjerljivosti medijacije i zakonske obaveze izvještavanja državnog tužilaštva. Učesnici analiziraju koje informacije medijator može dostaviti nadležnim organima, a koje ostaju zaštićene povjerljivošću postupka. Posebna pažnja posvećuje se situacijama u kojima postoje zakonski osnovi za ograničenje povjerljivosti radi zaštite života, bezbjednosti ili drugih zakonom zaštićenih interesa.

5. Praćenje izvršenja sporazuma
Tema razmatra ulogu medijatora nakon zaključenja sporazuma. Analiziraju se granice odgovornosti medijatora u odnosu na nadležnosti državnog tužilaštva i drugih institucija, kao i način evidentiranja izvršenja preuzetih obaveza kada je to predviđeno zakonom ili pravilima postupka. Posebna pažnja posvećuje se situacijama u kojima sporazum nije izvršen ili je izvršen samo djelimično. Takođe, tema obrađuje način na koji se nadležni državni tužilac ili sudija obavještava o ishodu postupka medijacije u skladu sa zakonom. 

6. Međuinstitucionalna saradnja
Tema obrađuje saradnju medijatora sa državnim tužilaštvom, Centrom za alternativno rješavanje sporova, centrom za socijalni rad, školama i drugim nadležnim institucijama kada je njihovo uključivanje potrebno u konkretnom slučaju. Posebna pažnja posvećuje se razgraničenju nadležnosti, pravovremenoj razmjeni informacija u skladu sa zakonom i upućivanju učesnika na dodatne usluge podrške koje prevazilaze mandat medijatora kada je to potrebno.


7. Kvalitet rada i profesionalna odgovornost medijatora
Tema naglašava značaj vođenja tačne i profesionalne dokumentacije, kontinuiranog stručnog usavršavanja i refleksije o sopstvenoj praksi. Kontinuirano stručno usavršavanje i analiza prakse predstavljaju osnov za ujednačavanje i unapređenje kvaliteta medijacije. 
[bookmark: _Toc237542888]Predložene praktične vježbe
Vježba 1 – Izrada sporazuma
Grupe dobijaju opis završene medijacije.
Njihov zadatak je da izrade sporazum koji:
· odražava dogovor učesnika;
· sadrži jasne obaveze;
· bude ostvariv i proporcionalan;
· doprinosi popravljanju štete.
Nakon što grupe sastave sporazume, druga grupa ih pregleda prema kriterijumima: 
· da li vjerno odražava dogovor;
· da li su obaveze jasne;
· da li su rokovi određeni;
· da li je ostvariv;
· da li je proporcionalan mogućnostima maloljetnika;
· da li sadrži prikrivene kaznene elemente;
· da li je razumljiv djetetu;
· da li je jasno kako će se pratiti izvršenje.

Vježba 2 – Šta biste uradili?
Grupe dobijaju različite završne situacije.
Na primjer:
· sporazum nije postignut;
· maloljetnik je izvršio samo dio obaveza;
· oštećeni se predomislio;
· roditelji osporavaju sporazum;
· tokom izvršenja pojavljuju se nove okolnosti.
Za svaki slučaj učesnici određuju:
· šta je odgovornost medijatora;
· šta nije odgovornost medijatora;
· koga treba obavijestiti;
· koje informacije se mogu prenijeti;
· šta treba dokumentovati.

Vježba 3 – Šta ide u izvještaj
Učesnici dobijaju kratki opis završene medijacije i nekoliko informacija iz razgovora. Zadatak je da razvrstaju informacije na:
· informacije koje treba evidentirati u dokumentaciji;
· informacije koje se mogu/treba dostaviti državnom tužilaštvu;
· povjerljive informacije koje ne treba prenositi.
[bookmark: _Toc237542889]Metode rada
· interaktivno predavanje;
· analiza propisa;
· analiza dokumentacije;
· rad u manjim grupama;
· studije slučaja;
· praktična izrada i analiza sporazuma i dokumentacije;
· vođena diskusija;
· strukturisana refleksija.
[bookmark: _Toc237542890]Preporučeno trajanje
3 sata
[bookmark: _Toc237542891]6.9. Modul 9. Integrativne simulacije cjelokupnog postupka medijacije i procjena profesionalnih kompetencija
[bookmark: _Toc237542892]Svrha modula
Modul predstavlja završni, dominantno praktični dio Programa i ima za cilj da omogući učesnicima da integrišu stručna znanja, praktične vještine i profesionalne stavove razvijene tokom obuke kroz simulaciju cjelokupnog postupka medijacije između maloljetnika i oštećenog – od prijema predmeta i procjene podobnosti, preko odvojenog razgovora sa maloljetnikom, odvojenog razgovora sa oštećenim i zajedničkog razgovora, do postizanja ili nepostizanja sporazuma, dokumentovanja i okončanja postupka.

Završna procjena je prvenstveno usmjerena na sposobnost učesnika da stečena znanja i vještine primijene u realističnoj profesionalnoj situaciji, a ne na reprodukciju teorijskih sadržaja.

Kroz praktičan rad učesnici primjenjuju međunarodne i evropske standarde, nacionalno zakonodavstvo, principe prava djeteta i restorativne pravde, kao i komunikacijske i medijacijske vještine u realističnim profesionalnim situacijama. Modul istovremeno predstavlja završnu procjenu ostvarenosti planiranih ishoda učenja i pruža učesnicima priliku da, kroz refleksiju i povratnu informaciju, prepoznaju sopstvene profesionalne snage i oblasti za dalje unapređenje.
[bookmark: _Toc237542893]Ishodi učenja
Po završetku modula učesnici će biti osposobljeni da:
· primijene stečene kompetencije kroz cjelokupan postupak medijacije;
· procijene podobnost konkretnog predmeta za medijaciju i obrazlože profesionalnu odluku;
· vode I fazu – odvojeni razgovor sa maloljetnikom;
· vode II fazu – odvojeni razgovor sa oštećenim;
· procijene da li postoje uslovi za prelazak na III fazu – zajednički razgovor;
· vode zajednički restorativni razgovor primjenjujući odgovarajuće metode i tehnike medijacije;
· upravljaju izazovnim situacijama, emocijama, konfliktom i neravnotežom moći; 
· podrže učesnike u postizanju dobrovoljnog i ostvarivog restorativnog rješenja bez nametanja ishoda;
· pravilno okončaju i dokumentuju postupak;
· kritički analiziraju sopstveno profesionalno postupanje i koriste povratne informacije za unapređenje svog rada.

Profesionalne kompetencije koje se razvijaju
Znanja
· integrisana primjena međunarodnih i nacionalnih standarda;
· profesionalni tok medijacije od prijema predmeta do okončanja postupka.

Vještine
· vođenje cjelokupnog postupka medijacije kroz njegove ključne faze;
· vođenje odvojenih pripremnih razgovora;
· procjena uslova za zajednički razgovor;
· vođenje zajedničkog restorativnog dijaloga i primjena odgovarajućih metoda medijacije;
· donošenje profesionalnih odluka u složenim situacijama;
· upravljanje konfliktom, emocijama i neravnotežom moći;
· podrška formulisanju restorativnog sporazuma;
· dokumentovanje i profesionalno okončanje postupka;
· samoprocjena i refleksija o sopstvenoj praksi.

Profesionalni stavovi i vrijednosti
· profesionalna odgovornost;
· nepristrasnost;
· poštovanje prava svih učesnika;
· otvorenost za kontinuirano profesionalno učenje;
· spremnost da se medijacija ne nastavi kada nijesu obezbijeđeni uslovi za dobrovoljno, bezbjedno i ravnopravno učešće;
· spremnost na samoprocjenu i prihvatanje stručne povratne informacije.
[bookmark: _Toc237542894]Ključne teme
1. Integrisana primjena profesionalnih kompetencija
Učesnici povezuju sva znanja i vještine razvijene tokom Programa kroz simulaciju cjelokupnog postupka medijacije, od prijema predmeta do njegovog okončanja.

2. Simulacija kompletnog postupka medijacije
Učesnici kroz realističan slučaj prolaze cjelokupan profesionalni tok medijacije:
· prijem i analiza predmeta;
· procjena početnih uslova za medijaciju;
· I faza – odvojeni razgovor sa maloljetnikom;
· II faza – odvojeni razgovor sa oštećenim;
· profesionalna odluka o tome da li postoje uslovi za zajednički razgovor i planiranje potrebnih prilagođavanja;
· III faza – zajednički razgovor;
· primjena odgovarajućih metoda i tehnika medijacije;
· upravljanje zastojima, konfliktom, emocijama i neravnotežom moći;
· postizanje ili nepostizanje sporazuma;
· formalizovanje i provjera sadržaja sporazuma, kada je postignut;
· dokumentovanje i izvještavanje;
· profesionalno okončanje postupka;
· završna refleksija.

3. Profesionalne dileme
Kroz simulacije učesnici analiziraju složene situacije, kao što su:
· neravnoteža moći između učesnika;
· tokom odvojenog razgovora oštećeni kaže da želi medijaciju, ali pokazuje očigledan strah od zajedničkog susreta;
· maloljetnik pristaje na sporazum koji je očigledno nerealan ili nesrazmjeran samo da bi se postupak završio;
· tokom zajedničkog razgovora neposredna komunikacija postaje neproduktivna i medijator mora procijeniti da li da promijeni metod rada ili nastavi odvojeno;
· povlačenje saglasnosti za medijaciju;
· emocionalne reakcije učesnika;
· roditeljski pritisak;
· djelimično preuzimanje odgovornosti;
· neprihvatljivi prijedlozi sporazuma;
· potreba za prekidom medijacije.

4. Samorefleksija i profesionalni razvoj
Nakon svake simulacije učesnici analiziraju sopstveno postupanje, identifikuju profesionalne snage i izazove i planiraju dalje unapređenje svojih kompetencija. Učesnik koji je bio u ulozi medijatora prvo treba da izvrši kratku samoprocjenu:
· Šta sam uradio dobro?
· Šta bih sljedeći put uradio drugačije?
· Koju profesionalnu odluku mi je bilo najteže da donesem?
· Da li sam u nekom trenutku preuzeo previše odgovornosti za ishod?
· Da li su oba učesnika imala stvarnu mogućnost da utiču na proces i ishod?

[bookmark: _Toc237542895]Predložene praktične vježbe
Vježba 1 – Cjelokupna simulacija medijacije
Učesnici rade u manjim grupama. Svaka grupa dobija cjelovit scenario predmeta, sa posebnim uputstvima za svaku ulogu. Učesnik u ulozi medijatora vodi postupak kroz ključne faze, dok ostali učesnici preuzimaju uloge maloljetnika, oštećenog, roditelja ili drugog lica i posmatrača.
Kada broj učesnika i vrijeme to dozvoljavaju, uloge se rotiraju tako da svaki učesnik ima priliku da praktično demonstrira ključne medijacijske kompetencije.

Vježba 2 – Neočekivane situacije
Tokom simulacije predavač, bez prethodne najave, uvodi dodatne okolnosti. Učesnici analiziraju kako profesionalno reagovati.
Na primjer:
· jedan učesnik želi da prekine medijaciju;
· roditelj dominira razgovorom;
· pojavljuje se značajna neravnoteža moći;
· učesnici ne mogu postići sporazum;
· predloženi sporazum nije ostvariv.

Vježba 3 – Refleksija i povratna informacija
Nakon simulacije medijator vrši samoprocjenu, učesnici daju povratnu informaciju, a posmatrač koristi kontrolnu listu profesionalnih kompetencija, i to: 
· objašnjenje uloge i postupka;
· dobrovoljnost i informisani pristanak;
· komunikacija prilagođena djetetu;
· nepristrasnost;
· kvalitet aktivnog slušanja i pitanja;
· procjena sigurnosti i neravnoteže moći;
· poštovanje granica profesionalne uloge;
· vođenje I i II faze;
· odluka o prelasku na zajednički razgovor;
· facilitacija III faze;
· izbor i primjena medijacijskih metoda;
· upravljanje emocijama i konfliktom;
· podrška preuzimanju odgovornosti bez prinude;
· autonomija učesnika u razvoju rješenja;
· kvalitet okončanja i dokumentovanja.

Konačno, predavač povezuje zapažanja sa međunarodnim standardima, nacionalnim zakonodavstvom i principima restorativne pravde.
[bookmark: _Toc237542896]Metode rada
· integrativne simulacije cjelokupnog postupka;
· igranje uloga;
· analiza slučajeva;
· individualna ili grupna procjena profesionalnog postupanja;
· posmatranje uz strukturisanu kontrolnu listu;
· vođena refleksija;
· strukturisana povratna informacija predavača;
· završna diskusija.
[bookmark: _Toc237542897]Preporučeno trajanje

[bookmark: _Toc237542898]7. Evaluacija programa i izdavanje uvjerenja
[bookmark: _Toc237542899]7.1. Evaluacija i kontinuirano unapređenje Programa 
Evaluacija programa sprovodi se radi procjene ostvarenosti planiranih ishoda učenja, unapređenja kvaliteta programa obuke i prikupljanja povratnih informacija od učesnika. Poseban značaj pridaje se procjeni sposobnosti učesnika da stečena znanja, vještine i profesionalne stavove primijene u praktičnom vođenju medijacije između maloljetnika i oštećenog.
Evaluacija može obuhvatiti:
· procjenu stečenih kompetencija prije i nakon obuke;
· formativnu procjenu praktičnih vještina tokom vježbi i simulacija pojedinačnih faza postupka medijacije;
· završnu procjenu kroz integrativnu simulaciju cjelokupnog postupka medijacije, uključujući odvojene razgovore sa učesnicima, procjenu uslova za zajednički razgovor, vođenje zajedničkog restorativnog dijaloga i pravilno okončanje i dokumentovanje postupka;
· samoprocjenu učesnika o ostvarenim ishodima učenja;
· procjenu praktične primjene znanja kroz studije slučaja, simulacije i druge interaktivne metode rada;
· samoprocjenu učesnika o ostvarenim ishodima učenja;
· strukturisanu povratnu informaciju predavača;
· evaluacioni upitnik o sadržaju programa, metodama rada i kvalitetu realizacije obuke;
· završnu diskusiju o ključnim naučenim lekcijama i mogućnostima njihove primjene u praksi.

Program obuke će se periodično revidirati u skladu sa izmjenama zakonodavstva, razvojem međunarodnih i evropskih standarda, razvojem teorije i prakse restorativne pravde, rezultatima evaluacije Programa i potrebama profesionalne prakse, kako bi se obezbijedila njegova aktuelnost, kvalitet i održivost.
[bookmark: _Toc237542900]7.2. Izdavanje uvjerenja
Po završetku programa Centar za alternativno rješavanje sporova izdaje uvjerenje o završenoj obuci, u skladu sa Zakonom i odgovarajućim aktima Centra.
Uslovi za uspješno završavanje programa obuhvataju:
· redovno prisustvo predavanjima i praktičnim aktivnostima;
· aktivno učešće u diskusijama, vježbama i simulacijama;
· uspješno izvršavanje praktičnih zadataka predviđenih Programom;
· uspješno demonstriranje ključnih profesionalnih kompetencija u završnoj integrativnoj simulaciji postupka medijacije.

Kriterijumi za procjenu završne simulacije utvrđuju se unaprijed i učesnicima su poznati prije praktične provjere. Procjena se zasniva na Okviru profesionalnih kompetencija utvrđenom ovim Programom. Kao minimum, kriterijumi su: sposobnost obezbjeđivanja dobrovoljnog i informisanog učešća, vođenje odvojenih pripremnih razgovora, procjenu uslova za zajednički razgovor, nepristrasno vođenje restorativnog dijaloga, primjenu odgovarajućih metoda medijacije, zaštitu prava i sigurnosti učesnika, profesionalno reagovanje na izazovne situacije i pravilno okončanje postupka.

